Penganalisis Menjangkakan Momentum Pertumbuhan Positif Tahun 2022

Kuala Lumpur – Penganalisis optimis terhadap ekonomi Malaysia yang akan mencatat pertumbuhan lebih baik tahun ini. Impak daripada kejadian banjir yang berlaku akhir tahun lalu dan penggunaan yang lemah akan kembali pulih pada suku pertama ini, menurut CGS-CIMB Research.

Jelasnya, laporan khas yang dikeluarkan Jabatan Perangkaan Malaysia menunjukkan kerugian yang dialami akibat banjir mencecah RM6.1 bilion, atau 0.4% daripada Keluaran Dalam Negara Kasar (KDNK).

Jika ini benar, katanya, maka KDNK suku pertama 2022 mungkin tidak begitu suram kerana kerugian tersebut boleh diimbangi dengan pembinaan semula ekonomi pasca bencana serta penyambungan semula permintaan terpendam secara keseluruhan.

Di samping itu, pemberian subsidi makanan ruji dan bahan api oleh kerajaan pada suku pertama 2021 seharusnya mengurangkan tekanan inflasi yang semakin meningkat dan memastikan pertumbuhan penggunaan tidak terganggu.

“Bagaimanapun, risiko peningkatan bilangan kes Omicron menimbulkan sedikit kelemahan kepada kami setakat ini,“ katanya dalam nota kajian hari ini.

Secara keseluruhan, CGS-CIMB mengekalkan unjuran KDNK tahun ini pada 5.6% dengan pertumbuhan suku pertama sebanyak 5.1%. Oleh itu, kami mengekalkan jangkaan bahawa Bank Negara Malaysia (BNM) akan menaikkan dua kali kadar dasar semalaman (OPR) dengan 25 mata asas pada separuh kedua tahun ini,“ tambahnya.

Pada suku keempat 2021, ekonomi Malaysia mencatatkan pertumbuhan positif sebanyak 3.6% apabila kegiatan ekonomi disambung semula berikutan pelonggaran langkah-langkah pembendungan COVID-19.

Berikutan pertumbuhan yang kembali kukuh pada suku berkenaan,  KDNK 2021 telah meningkat sebanyak 3.1% secara keseluruhan manakala kadar pengangguran menurun kepada 4.6%.

Kegiatan ekonomi yang kembali pulih dibantu oleh pemulihan pasaran pekerja dan sokongan dasar yang berterusan.

Sementara itu, MIDF Research berkata, ekonomi Malaysia kembali pulih dengan pertumbuhan 3.1% pada 2021 selepas mengalami kemerosotan paling teruk sejak Krisis Kewangan Global pada 2020 yang menguncup -5.6%.

“Keseluruhan tahun juga adalah lebih rendah daripada jangkaan kami pada 3.7% disebabkan pertumbuhan suku keempat yang lebih rendah daripada jangkaan. Namun, perkembangan pantas Program Imunisasi COVID-19 Kebangsaan dan Pelan Pemulihan Negara telah mempercepatkan pembukaan semula sektor ekonomi,“ jelasnya.

Firma itu bagaimanapun mengekalkan prospek pertumbuhan ekonomi yang lebih baik tahun ini pada 6% kerana pemulihan tahun lalu telah terjejas terutamanya penyebaran varian Delta dan penguatkuasaan sekatan penuh.

Perbelanjaan domestik dijangka meningkat yang mendapat manfaat daripada pembukaan semula ekonomi dan pasaran pekerjaan yang bertambah baik.

“Perniagaan juga akan mengembangkan pengeluaran disokong permintaan yang meningkat. Pada masa sama, eksport akan terus meningkat terutama permintaan bagi produk elektrik dan elektronik (E&E), minyak sawit dan petroleum. “Walaupun pandemik COVID-19 yang berterusan kekal sebagai risiko penurunan, tetapi kami berpendapat kerajaan tidak akan melaksanakan semula sekatan yang ketat di sebalik lonjakan semula jangkitan akibat varian Omicron.“

Hong Leong Investment Bank (HLIB) Research  pula menjangkakan momentum pertumbuhan positif akan berterusan sepanjang tahun ini memandangkan aktiviti ekonomi kembali normal.

Walaupun wujud ketidaktentuan akibat gangguan rantaian bekalan dan kekurangan bahan mentah dalam pengeluaran pembuatan, tetapi sektor tersebut masih diunjur menyokong pertumbuhan KDNK beserta pemulihan dalam sektor perkhidmatan di tengah-tengah pasaran buruh yang semakin baik dan pembukaan semula sempadan antarabangsa tanpa kuarantin wajib.

“Meskipun kewujudan wabak ini masih menyelubungi prospek ekonomi, tetapi pelancaran dos penggalak yang pantas dan kapasiti penjagaan kesihatan masih kekal terurus, dapat memberi sedikit penangguhan. Sehubungan itu, kami mengekalkan unjuran KDNK tahun ini pada 5.5% dengan kenaikan OPR pada 25 mata asas pada suku keempat tahun 2022 apabila ekonomi domestik semakin kukuh.“


Syarikat Malaysia Meterai Memorandum Persefahaman RM100 Juta

Untuk mendapatkan maklumat terkini, ikuti kami melalui Telegram

Dubai – Expo 2020 Dubai menyaksikan tiga Memorandum Persefahaman bernilai lebih RM100 juta ditandatangani antara tiga buah syarikat Perusahaan Kecil dan Sederhana (PKS) dengan tiga rakan niaga yang berpotensi dari Emiriyah Arab Bersatu atau United Arab Emirates (UAE). Tiga buah syarikat ini merupakan sebahagian daripada 17 perniagaan permulaan (startup) dan PKS Malaysia berprestasi tinggi yang menyertai delegasi Malaysia ke Expo 2020 Dubai – Minggu PKS Malaysia.

Syarikat-syarikat tersebut ialah. Propeasy Sdn. Bhd dan Mahaley Marketing; Fario Holdings Sdn Bhd dan Miko Koffie NV of Belgium, dan Govicle Sdn Bhd dan Six Day Company LLC. Minggu PKS Malaysia di ekspo ini diketuai oleh Kementerian Pembangunan Usahawan dan Koperasi  (MEDAC) menerusi agensi pelaksana, iaitu SME Corp yang memfokuskan syarikat permulaan dan PKS dalam memacu pembangunan ekonomi negara melalui syarikat berteraskan inovasi.

Turut serta dalam delegasi ini ialah SME Bank Berhad dan Perbadanan Nasional Berhad (Pernas). Dato’ Suriani Dato’ Ahmad, Ketua Setiausaha Kementerian Pembangunan Usahawan dan Koperasi menyatakan penglibatan MEDAC di Expo 2020 Dubai adalah sebahagian daripada usaha Kerajaan Malaysia membangkitkan semula peranan perniagaan permulaan, dan PKS sebagai enjin pertumbuhan ekonomi negara melalui sokongan dan kerjasama dengan pelabur dan dua rakan perniagaan berpotensi.

Usaha ini akan meningkatkan ekosistem permulaan bagi memenuhi keperluan industri global. Dalam hubungan ini, 17 buah perniagaan permulaan dan PKS berprestasi tinggi dari Malaysia terpilih untuk diperkenalkan kepada rakan perniagaan global yang berpotensi di Pavilion Malaysia Expo 2020 Dubai, UAE.

Fokus industri yang diketengahkan melalui perniagaan permulaan dan PKS pada kali ini ialah Teknologi Kecerdasan Buatan dan Inovasi; Perubatan dan Kesihatan; dan Perkhidmatan berkaitan Dron. Selain itu, syarikat yang menyertai ekspo ini akan terlibat secara langsung dalam aktiviti yang dianjurkan di Pavilion Malaysia seperti sesi pemadanan perniagaan, sesi pengenalan produk dan perkhidmatan serta pitching perniagaan kepada pelabur berpotensi. Syarikat-syarikat tersebut dibimbing oleh SME Corp. Malaysia serta beberapa agensi MEDAC. Syarikat-syarikat ini terpilih kerana bersedia untuk mencapai standard antarabangsa bagi perkhidmatan atau barangan yang dipasarkan.

Sementara itu, dalam usaha merancakkan sinergi penglibatan MEDAC bersempena dengan Expo 2020 Dubai, dua program tambahan turut dilaksanakan serentak, iaitu Export Acceleration Mission dan Business Export Program 2.0 oleh SME Bank yang melibatkan 11 buah syarikat PKS Bumiputera dan Franchise Engagement Programme oleh Pernas.

Majlis pelancaran Minggu PKS Malaysia ini turut diserikan dengan kehadiran Dato’ Mohd Tarid Sufian (Duta Malaysia ke UAE), Mohd Hasril Abdul Hamid (Konsulat Jeneral Malaysia di Dubai), Rizal Nainy (Ketua Pegawai Eksekutif SME Corp. Malaysia),  Mohd Hilaluddin Abd Shukor (Ketua Pegawai Eksekutif Pernas), Datuk Dr. Mohammad Hardee Ibrahim (Ketua Strategi Korporat SME Bank), pegawai-pegawai kementerian dan agensi, serta ahli perniagaan dari Malaysia dan luar negara.


Negara Berdaulat Berpaksikan Bahasa Kebangsaan

KUALA LUMPUR − Tahun 2021 bakal melabuhkan tirainya dengan kehangatan Pertandingan Debat Diraja 2021, anjuran Kementerian Pengajian Tinggi dengan kerjasama Universiti Pertahanan Nasional Malaysia dan Majlis Debat Universiti Malaysia (MADUM) yang telah pun bermula pada 11 Disember – 20 Disember 2021. Pertandingan debat ini terbahagi kepada dua kategori, iaitu debat dalam bahasa Melayu dan debat dalam bahasa Inggeris yang diadakan secara dalam talian. Bagi peringkat akhir dan acara kemuncak pula akan diadakan secara bersemuka di Hotel Zenith, Putrajaya, pada 20 Disember 2021. Sebanyak 44 pasukan menyertai pertandingan ini yang terdiri daripada 20 institusi pengajian tinggi awam (IPTA) dan dua daripadanya ialah Institut Pendidikan Guru (IPG).

Bahang pertandingan semakin memuncak dan pasukan yang layak ke peringkat seterusnya telah pun diumumkan. Penganjuran pertandingan ini terus menjadi tumpuan dan liputan media. Kobar semangat yang ada pada diri peserta dalam menyemarakkan serta menyebarkan kempen mendaulatkan bahasa Melayu sebagai bahasa kebangsaan melalui arena debat ini telah menarik perhatian Pengurusan Tertinggi Dewan Bahasa dan Pustaka (DBP) dengan memberikan sokongan penuh kepada penganjuran pertandingan ini.

Menyedari peri pentingnya meningkatkan promosi aktiviti atau program pengembangan bahasa yang semakin dinamik dan digemari oleh kalangan mahasiswa, Universiti Pertahanan Nasional Malaysia (UPNM) dan DBP telah bekerjasama dengan menganjurkan Wacana Khas Debat Diraja 2021, yang berlangsung pada hari ini yang bermula pada pukul 2.30 petang, melalui Studio Pesona DBP.

Wacana yang bertajuk “Bahasa Citra Negara Berdaulat“ telah dikupas dengan menarik dan berkesan oleh ketiga-tiga orang panel yang diundang, iaitu Prof. Dr. Shamsul Sahibuddin, Timbalan Naib Canselor (Hal Ehwal Pelajar) Universiti Teknologi Malaysia (UTM) yang merangkap Pengerusi Sekretariat Majlis Debat Universiti Malaysia (MADUM), Prof. Ts. Dr. Muhd Zu Azhan Yahya, Timbalan Naib Canselor Hal Ehwal Pelajar dan Alumni UPNM, Puan Julia Alani Henry, Ketua Bahagian Buku Sastera, DBP, dan pemudah caranya pula ialah Prof. Madya Ts. Dr. Jessica Ong Hai Liaw, Pengarah Bahagian Hal Ehwal Korporat Jaringan Industri dan Perhubungan Antarabangsa, UPNM.

Dalam perkongsiannya, Prof. Dr. Shamsul Sahibuddin menjelaskan bahawa MADUM akan sentiasa memberikan sokongan dan terus menjadi landasan kepada pembangunan bakat mahasiswa dalam arena debat yang akan melahirkan mahasiswa yang bijak berkomunikasi yang bersifat holistik.

Prof. Ts. Dr. Muhd Zu Azhan Yahya pula menegaskan bahawa elemen pertahanan sesebuah bangsa itu juga bermula daripada citra negara yang berdaulat yang mempunyai bahasa negara yang unggul dan arena debat berupaya melahirkan warganegara sedemikian.

Melalui wacana ini, para panel turut bersepakat dalam mengatakan bahawa syarat untuk meletakkan sesebuah negara sebagai sebuah negara berdaulat itu mestilah dipaksikan oleh bahasa kebangsaan negara yang dihormati oleh semua pihak. Melalui wacana ini juga, perkongsian daripada Puan Julia Alani Henry diharapkan dapat memberikan panduan kepada peserta yang akan bertanding ke peringkat yang seterusnya.

Para panel juga berharap agar para peserta dapat mengamalkan budaya berkomunikasi yang berkesan dan dengan penggunaan bahasa yang baik, bersemangat berpasukan yang tinggi dan bersemangat tinggi dalam mencintai bahasa kebangsaan apabila menjadi seorang pemimpin pada masa hadapan. Mereka juga menyatakan bahawa para peserta pertandingan debat pada kali ini amat bertuah kerana pertandingan ini yang paling berprestij berbanding dengan pertandingan debat yang lain.

DBP turut mengucapkan tahniah kepada semua pihak yang terlibat yang telah bersama-sama menjayakan pertandingan ini dalam usaha mendaulatkan bahasa kebangsaan. Bahasa citra, negara berdaulat!


Stesen Minyak dan Stor Haram Aktiviti Penyelewengan Minyak Diesel Bersubsidi Diserbu Penguatkuasa KPDNHEP

Untuk mendapatkan maklumat terkini, ikuti kami melalui Telegram

Putrajaya – Kementerian Perdagangan Dalam Negeri dan Hal Ehwal Pengguna (KPDNHEP) berjaya menumpaskan aktiviti penyelewengan minyak diesel bersubsidi dalam dua siri serbuan yang dilakukan ke atas sebuah premis beralamat di Jalan Klang Banting, Jenjarom Kuala Langat, Selangor yang disyaki dijadikan stor tempat penyimpanan minyak diesel haram dan aktiviti pemindahan minyak diesel bersubsidi yang dibeli daripada stesen minyak pada 10 Februari 2022.

Serbuan juga dilakukan serentak terhadap sebuah stesen minyak yang beralamat di Jalan Klang Banting, 42600 Jenjarom, Kuala Langat, Selangor dalam lingkungan jarak lima  kilometer dari premis stor terbabit. Serbuan yang diketuai oleh Rosli Bin Ismail yang bermula pada pukul 2.50 petang dengan kekuatan seramai 20 orang anggota Penguatkuasa KPDNHEP Putrajaya serentak di kedua-dua buah lokasi tersebut adalah hasil risikan pihak KPDNHEP sejak sebulan lalu. Ketika serbuan, terdapat dua buah lori seberat lima tan dilitupi kanvas sedang mengisi minyak diesel bersubsidi menggunakan dua nozel di pam stesen minyak berkenaan ke dalam tangki lori yang telah diubah suai.

Hasil serbuan terhadap premis disyaki stor penyimpanannya pula mendapati aktiviti pemindahan minyak diesel sedang dilakukan daripada dua buah lori lima tan dilitupi kanvas yang lain yang disyaki daripada sindiket yang sama ke dalam lori jenis tangki untuk  penjualan atau penghantaran ke lokasi lain.

Kesemua barang kes terbabit telah disita termasuk lori terbabit, minyak diesel sebanyak 26 459 liter, alatan sambungan berupa saluran (hos), lima  unit pemampat (compressor), meter aliran (flow meter), dokumen dan resit untuk siasatan lanjut. Jumlah keseluruhan rampasan dianggarkan bernilai RM215 680.30.

Pasukan serbuan juga menahan lima orang pemandu lori, lelaki warga tempatan dan seorang penjaga stor yang berumur dalam lingkungan 25 tahun hingga 50 tahun. Seorang lelaki warga tempatan berusia 36 tahun juga yang mengaku sebagai pemilik stesen minyak berkenaan telah ditahan bagi membantu siasatan.

Kertas siasatan dibuka dan siasatan lanjut terhadap kes ini akan dilakukan di bawah Akta Kawalan Bekalan 1961 bagi mengenal pasti rantaian pengedaran minyak diesel tersebut dari stesen minyak ke tempat penyimpanan hingga pada peringkat pembeli. Jika sabit kesalahan boleh didenda tidak lebih daripada

RM1 000 000.00 (Ringgit Malaysia Satu Juta) bagi orang perseorangan atau  penjara tidak melebihi tiga tahun atau kedua-duanya sekali, manakala bagi syarikat sekiranya sabit kesalahan boleh didenda tidak melebihi

RM 3 000 000.00 (Ringgit Malaysia Tiga Juta).

Kementerian juga akan mengambil tindakan tegas dengan menggantung sementara lesen berkaitan dengan barang kawalan oleh syarikat yang terlibat hingga siasatan selesai dijalankan. Selain itu, syarikat ini juga akan disiasat di bawah Seksyen 4 (1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2011) (Akta 613), iaitu kesalahan pengubahan wang haram bagi tujuan mengesan, membeku, menyita serta sehingga ke peringkat perlucutan ke atas apa-apa hasil pendapatan atau harta yang dijana daripada aktiviti haram penyelewengan barang kawalan bersubsidi terutamanya berkaitan minyak diesel ini.

Jika disabitkan dengan kesalahan di bawah Akta 613 ini boleh dipenjarakan selama tempoh tidak melebihi 15 tahun dan juga boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau

RM5 000 000.00  (Ringgit Malaysia Lima Juta) yang mana yang lebih tinggi.

KPDNHEP ingin memberikan amaran keras kepada semua peniaga dan menegaskan bahawa Kementerian tidak akan berkompromi dengan mana-mana pihak yang didapati terlibat dalam sindiket dan aktiviti haram ini. Tindakan tegas akan di ambil termasuk mendakwa mereka di mahkamah  berdasarkan peruntukan undang-undang di bawah Akta Kawalan Bekalan 1961.

Orang ramai disarankan untuk menjadi mata dan telinga kepada pihak berkuasa dengan memberikan kerjasama sekiranya mempunyai sebarang maklumat berhubung dengan aktiviti penyelewengan barang kawalan dan bersubsidi ini bagi memastikan aktiviti penyelewengan barang kawalan dan bersubsidi ini dapat dibanteras hingga ke akar umbi yang boleh mendatangkan kesan buruk kepada rakyat dan negara.

Orang ramai yang mempunyai sebarang maklumat berhubung penyelewengan barang kawalan dan bersubsidi ini boleh menyalurkan aduan kepada pihak KPDNHEP melalui saluran yang berikut:

i.              WhatsApp           :           019-279 4317

ii.            Portal Aduan  :            e-aduan.kpdnhep.gov.my

iii.           Call Centre     :           1-800-886-800

iv.           E-mel              :           [email protected]


Pelancaran Klinik Penyelesaian Tunggakan Kes Pusaka Peringkat Negeri Kedah

Untuk mendapatkan maklumat terkini, ikuti kami melalui Telegram

Sik – Berikutan jumlah tunggakan kes pusaka dan permohonan semasa yang meningkat setiap tahun yang amat membimbangkan dan pada masa memahami isu harta pusaka sebagai satu isu dekat di hati rakyat, Kementerian Tenaga dan Sumber Asli (KeTSA) mengambil langkah proaktif dengan melancarkan program Klinik Penyelesaian Tunggakan Kes Pusaka.

Program ini bertujuan memberi konsultasi dan penerangan mengenai kaedah pengurusan harta pusaka kepada pelanggan dan orang awam. KeTSA juga berharap agar kerjasama erat dengan pentadbiran Kerajaan Negeri Kedah dalam penyelesaian isu harta pusaka ini dapat mengurangkan tunggakan kes pembahagian pusaka yang dihadapi oleh waris di Negeri Kedah dengan kadar segera.

Pindaan Akta Harta Pusaka Kecil (Pembahagian) (Pindaan) 2021 telah dibentangkan dan diluluskan di Parlimen pada 22 Disember 2021. Pindaan tersebut, termasuklah meluaskan bidang kuasa Jabatan Ketua Pengarah Tanah dan Galian Persekutuan (JKPTG) dalam pengurusan pusaka kecil dengan peningkatan nilaian bidang kuasa daripada RM2 juta kepada RM5 juta selari dengan peningkatan nilaian hartanah semasa.

Sehubungan dengan itu, usaha ini dilihat dapat membantu rakyat tanpa perlu membawa kes pembahagian ke Mahkamah yang pastinya memerlukan kos khidmat guaman yang tinggi.

Sebelum pindaan dikuatkuasakan, terdapat keperluan bagi pihak kerajaan untuk menggunakan segala kapasiti yang ada, termasuklah usaha sama antara Kerajaan Persekutuan dengan Kerajaan Negeri untuk menyegerakan penyelesaian tunggakan kes pusaka. Hingga bulan Disember 2021, didapati tunggakan kes pusaka di negeri-negeri keseluruhannya berjumlah 72 348.

Isu tunggakan kes pusaka yang tinggi, khususnya bagi negeri Kedah perlu diberi tumpuan terutama sejak dua tahun kebelakangan ini.  Hal ini berikutan proses perbicaraan yang tertangguh bagi satu tempoh agak panjang apabila dunia dilanda pandemik COVID-19.

Satu daripada program yang dirancang bagi penyelesaian isu tunggakan adalah dengan mendapatkan input pada peringkat lapangan melibatkan program turun padang bersama-sama rakyat. Malah, pertemuan bersama-sama ketua-ketua komuniti secara langsung dapat memberikan maklumat mengenai permasalahan yang dihadapi rakyat dalam urusan pentadbiran harta pusaka.

Usaha sama berterusan antara pihak Kementerian dengan Kerajaan Negeri Kedah secara khusus bagi menangani isu tunggakan kes harta pusaka akan dilaksanakan melalui penubuhan sebuah pasukan petugas yang melibatkan penugasan kepada pegawai Unit Petugas Khas JKPTG bersama-sama Pentadbir Tanah Negeri Kedah untuk membantu perbicaraan kes, di samping menyediakan kemudahan infrastruktur dan penyelarasan pemakaian sistem kelak.


Potensi Pasaran Penerbangan Rantau Asia Pasifik

SINGAPURA – Pertumbuhan trafik sebanyak 5.3 peratus setahun dan semakin banyak pesawat lama kurang cekap bahan api dihentikan pengunaannya akan menyaksikan rantau Asia Pasifik memerlukan 17,620 pesawat penumpang dan pengangkut baharu menjelang tahun 2040, kata Airbus.

“Hampir 30 peratus daripada jumlah ini akan menggantikan pesawat lama yang kurang cekap bahan api,“ kata pengeluar pesawat Eropah itu dalam laporan terbarunya.

Laporan itu menyebut rantau yang menempatkan 55 peratus penduduk dunia, China, India dan negara sedang pesat membangun seperti Vietnam dan Indonesia akan menjadi pemacu utama pertumbuhan di Asia Pasifik.

Laporan itu juga menyebut Keluaran Dalam Negara Kasar (KDNK) rantau itu akan berkembang pada 3.6 peratus setahun berbanding purata dunia sebanyak 2.5 peratus dan dua kali ganda nilainya menjelang tahun 2040.

Rantau Asia Pasifik akan terus memacu permintaan dengan kira-kira 42 peratus daripada keperluan global bagi kategori jarak sederhana dan panjang. Secara keseluruhan, ia mencerminkan pertumbuhan kukuh dalam tempoh 20 tahun akan datang yang mewujudkan permintaan untuk kira-kira 2,440 pesawat pengangkut.

“Kami melihat pemulihan global sedang berlaku dalam trafik udara dan apabila sekatan perjalanan dilonggarkan, rantau Asia-Pasifik akan menjadi salah satu pemacu utamanya semula,“ kata Ketua Pegawai Komersial dan Ketua Airbus International, Christian Scherer.

“Kami juga yakin akan berlaku kenaikan semula jumlah trafik di rantau ini dan menjangkakan akan mencapai tahap sama seperti tahun 2019 antara tahun 2023 dan 2025“.

Beliau berkata susulan daripada tumpuan utama terhadap kecekapan dan penerbangan mampan di rantau ini yang menunjukkan produk Airbus berada pada kedudukan yang baik.


MATRADE, MEDAC dan SME Bank Tingkatkan Daya Saing Perdagangan

Untuk mendapatkan maklumat terkini, ikuti kami melalui Telegram

Dubai – Perbadanan Pembangunan Perdagangan Luar Malaysia atau Malaysia External Trade Development Corporation (MATRADE) dengan kerjasama Kementerian Pembangunan Usahawan dan Koperasi atau Ministry of Entrepreneur Development and Cooperatives (MEDAC) serta SME Bank terus membantu PKS Malaysia bagi pemulihan perniagaan pascapandemik yang melibatkan penyertaan daripada 11 buah syarikat dari pelbagai sektor dalam Misi Pencepatan Eksport atau Export Acceleration Mission (EAM) ke Dubai, Emiriyah Arab Bersatu (UAE).

Misi Pencepatan Eksport diadakan bersempena dengan Ekspo Dunia 2020 Dubai. Misi selama seminggu itu bertujuan memberikan peluang kepada PKS mengembangkan kehadiran jenama mereka dalam pasaran dan mewujudkan perkongsian perniagaan dengan UAE dan negara jirannya; Timur Tengah dan Afrika Utara (MENA).

Menurut Ketua Pegawai Eksekutif MATRADE, Mohd Mustafa Abdul Aziz, kerjasama strategik antara MATRADE, MEDAC dan SME Bank menandakan kepentingan sinergi dalam ekosistem perdagangan dalam mengukuhkan daya saing perdagangan Malaysia seperti yang disyorkan oleh Pelan Tindakan Perdagangan Nasional atau National Trade Blueprint.

Pelan Tindakan Perdagangan Nasional itu menggariskan strategi dan inisiatif pembangunan lima tahun (2021–2025) untuk meningkatkan daya saing perdagangan Malaysia, khususnya dalam eksport barangan. Pelan Tindakan Perdagangan Nasional dilancarkan pada bulan Oktober 2021 oleh YAB Perdana Menteri, Datuk Seri Ismail Sabri Yaakob. Rangka Tindakan itu bertujuan meletakkan Malaysia sebagai sebuah negara perdagangan yang dinamik dan terkemuka melalui pembangunan dan promosi eksport yang mampan.

Pada tahun ini, MATRADE terus menjalinkan dan memanfaatkan kerjasama strategik dengan pelbagai kementerian, agensi, kedutaan asing, dan persatuan industri perdagangan dalam melaksanakan program berkaitan eksport untuk mewujudkan lebih banyak peluang kepada komuniti perniagaan.

“MATRADE menggariskan sejumlah 286 program promosi eksport dan pembangunan pengeksport pada tahun ini bagi syarikat Malaysia agar berani menghadapi permintaan pasaran serta mengembangkan jejak global mereka. Oleh itu, adalah penting bagi semua pihak bekerjasama untuk memastikan program tersebut menghasilkan hasil berimpak tinggi dan, akhirnya mengangkat eksport ke trajektori pertumbuhan,” kata Mohd Mustafa.

MATRADE kekal komited memberikan sokongan dan bantuan kepada syarikat Malaysia di barisan hadapan pasaran global. Dengan rangkaian 46 buah pejabat di luar negara dan lima buah pejabat wilayah di Malaysia, MATRADE bekerjasama dengan sektor awam dan swasta untuk memacu pertumbuhan eksport negara.

Syarikat-syarikat Malaysia digalakkan untuk berhubung dengan MATRADE melalui pejabat MATRADE, saluran media sosial atau layari www.matrade.gov.my untuk maklumat lanjut mengenai promosi eksport dan program pembangunan pengeksport, atau bantuan MATRADE lain seperti Pusat Maklumat Perniagaan, Pusat Pameran Eksport Malaysia dan khidmat nasihat lain.


Ekonomi Malaysia Dijangka Kekal dalam Laluan Pemulihan

Kuala Lumpur – Bagi tahun 2022, ekonomi domestik dijangka kekal dalam laluan pemulihannya, disokong oleh pengembangan berterusan dalam permintaan global dan perbelanjaan sektor swasta yang lebih tinggi memandangkan keadaan pasaran buruh yang bertambah baik dan sokongan dasar yang berterusan. Penerusan projek pelaburan utama bagi sektor awam dan swasta juga akan menyokong pertumbuhan.

Gabenor Bank Negara Malaysia, Tan Sri Nor Shamsiah menjelaskan, “Malaysia berada pada kedudukan yang baik untuk terus mendapat manfaat daripada pengembangan dalam aktiviti ekonomi dan perdagangan global. Pencepatan program vaksinasi penggalak COVID-19 dan vaksinasi kanak-kanak yang berumur lima tahun ke atas, ditambah dengan kapasiti yang mencukupi dalam sistem penjagaan kesihatan, akan meningkatkan aktiviti ekonomi domestik, sekali gus mengukuhkan momentum pemulihan.”

Pada masa yang sama, imbangan risiko kekal condong ke arah bawah, terutamanya daripada pembangunan sekitar COVID-19, sama ada pada peringkat global mahupun domestik.

Inflasi pada tahun 2022 berkemungkinan kekal sederhana disebabkan oleh kesan asas inflasi bahan api lesap. Inflasi teras dijangka meningkat apabila aktiviti ekonomi kembali normal dalam persekitaran kos input yang tinggi. Namun begitu, inflasi teras dijangka sederhana, dengan risiko menaik dikawal oleh kelonggaran berterusan dalam ekonomi dan pasaran buruh. Tinjauan itu tertakluk kepada perkembangan harga komoditi global di tengah-tengah risiko daripada gangguan berkaitan dengan bekalan yang berpanjangan.

Bank Negara Malaysia dijangka menerbitkan Laporan Tahunan 2021 (AR 2021), Kajian Ekonomi dan Kewangan 2021 (EMR 2021), dan Kajian Kestabilan Kewangan bagi Separuh Kedua 2021 pada 30 Mac 2022.


Skim Seniors Back in Action Menjanakan Pendapatan Pesara

Kuala Lumpur – HRD Corp diamanahkan untuk menyampaikan program latihan peningkatan kemahiran dan kemahiran semula dan akan dapat melaksanakan tugasnya melalui platform bersepadu atau single window untuk rakyat Malaysia mencari dan memohon program pembangunan kemahiran yang ditawarkan oleh kerajaan.

Presiden Persekutuan Majikan-Majikan Malaysia, Dato’ Dr Syed Hussain Syed Husman menyatakan bahawa “Persekutuan Majikan-Majikan Malaysia menghargai pelbagai program yang disasarkan kepada golongan ini. Persekutuan Majikan-Majikan Malaysia berterima kasih kepada Datuk Shahul Hameed Dawood, Ketua Pegawai Eksekutif HRD Corp dan YB Datuk Seri M Saravanan, Menteri Sumber Manusia kerana memberikan tumpuan untuk mendidik, melatih dan membangunkan kumpulan ini dengan lebih mudah bekerja. Persekutuan Majikan-majikan Malaysia menyokong inisiatif ini dan menggalakkan ahlinya untuk menyokong dan menjayakan program ini.“

“Skim warga emas yang menyasarkan warga emas berumur 60 tahun ke atas dibangunkan untuk menjanakan pendapatan dan menyediakan pekerjaan kepada pesara dengan menyertai kursus latihan berkaitan nilai tambah yang diperlukan oleh majikan dan industri.  Skim ini menawarkan program penjanaan pendapatan dan tawaran pekerjaan yang lebih produktif dan selaras dengan keperluan pesara. Skim ini bertujuan meningkatkan pengambilan pesara serta menggunakan kemahiran pesara dan pengalaman lepas mereka.

Skim Seniors Back in Action (SEBA) akan terus membantu rakyat menjanakan pendapatan dan menjalani hari tua yang layak pada masa hadapan. Hal ini sedikit sebanyak akan menangani simpanan yang rendah dalam KWSP untuk sebahagian ahlinya.


FAMA Siap Siaga Pasukan Sokongan Tindak Balas Kecemasan FAMA (CDERT FAMA)

Untuk mendapatkan maklumat terkini, ikuti kami melalui Telegram

Port Dickson  – Lembaga Pemasaran Pertanian Persekutuan (Federal Agricultural Marketing Authority atau FAMA) meneruskan kursus CDERT FAMA yang bertujuan meningkatkan tahap kesedaran dan kesiapsiagaan terhadap bencana, khususnya dalam kalangan kakitangan FAMA.

Menteri Pertanian dan Industri Makanan, Datuk Seri Dr Ronald Kiandee, berkata selaras dengan Kerangka Kerja Sendai untuk Pengurangan Risiko Bencana Tahun 2015–2030 (Sendai Framework for Disaster Risk Reduction) yang disepakati oleh 187 buah negara, menekankan bahawa pengurangan risiko bencana merupakan tanggungjawab yang perlu dikongsi bersama dengan semua pihak berkepentingan, membudayakan latihan secara bersepadu, terencana dan berkesinambungan.

Dr. Ronald berkata usaha MAFI melalui FAMA dalam melaksanakan CDERT adalah bertepatan dan seiring dengan semangat Keluarga Malaysia yang dapat dilihat bahawa tugas serta tanggungjawab dalam menghadapi bencana tidak hanya terletak kepada pasukan penguatkuasa semata-mata.

FAMA juga telah diperuntukan dana sebanyak RM30 juta di bawah peruntukanProgram Rangsangan Ekonomi (PRE) bagi melengkapkan kemudahan logistik dan pusat penyimpanan FAMA di seluruh negara. Kelengkapan seperti kemudahan ruang penyimpanan bagi hasil pertanian segar dan proses, kemudahan bilik sejuk dan kenderaan FAMA berjaya memantapkan usaha kerajaan menjamin bekalan makanan negara.

FAMA turut dilantik dan diberi tanggunggjawab sebagai penyedia kit makanan kepada Agensi Pengurusan Bencana Negara (NADMA) untuk disalurkan ke seluruh negaraapabila berlaku sesuatu bencana.

“Atas dasar ini, kakitangan FAMA perlu dilatih dan diberi kemahiran untuk membantu jabatan dan agensi berkuasa awam berkaitan dalam menyalurkan bantuan dan memberikan pertolongan kecemasan kepada kumpulan sasar yang terlibat. Latihan ini juga merupakan satu elemen yang dapat meningkatkan mutu penyampaian peranan FAMA sebagai agensi pelaksana dalam pemantapan jaminan bekalan makanan
semasa krisis dan bencana,” jelas Dr Ronald.

CDERT FAMA dilaksanakan secara bersiri dengan kerjasama Angkatan Pertahanan Awam (APM) dan bagi siri pertama telah bermula pada 29 November 2021 dengan seramai 44 orang kakitangan FAMA menjalankan latihan asas pertahanan awam selama 56 jam di Institut Latihan FAMA, Port Dickson. Diikuti siri ke-2 dengan penyertaan sebanyak 34 orang dan siri ketiga diadakan dari 13 Februari hingga 18 Februari 2022 dengan penglibatan sebanyak 163 orang. Secara keseluruhannya, sebanyak 241 orang kakitangan FAMA menganggotai CDERT FAMA ini.

Melangkah kehadapan, sebanyak 1000 orang kakitangan akan menganggotai CDERT FAMA pada awal tahun 2023. FAMA sentiasa bersedia memberikan kerjasama sepenuhnya kepada APM bagi sebarang misi bencana dengan menyediakan perkhidmatan dan kemudahan FAMA serta mengalu-alukan panggilan dari APM sekiranya terdapat kakitangan FAMA yang layak untuk menyertai misi bencana bagi memanfaatkan ilmu dan latihan yang telah diperoleh.

Simbolik penyampaian watikah pelantikan dan pelancaran CDERT FAMA disempurnakan oleh Datuk Dr. Haji Abd Latiff  Hj. Ahmad, Menteri di Jabatan Perdana Menteri. Terdahulu, Datuk Zainal Abidin Yang Razalli, Ketua Pengarah FAMA dianugerahkan pangkat Pegawai Kehormat Angkatan Pertahanan Awam Malaysia yang membawa  gelaran  “Penolong Pesuruhjaya Kehormat (PA)“ pada 24 Mac tahun 2021. Turut hadir, Datuk Seri Haji Ahmad bin Hamzah, Timbalan Menteri Pertanian dan Industri Makanan 1, Dato’ Haji Mohd Fasiah bin Haji Mohd Fakeh, Pengerusi FAMA dan Aminurrahim  Mohamed, Ketua Pesuruhjaya APM.


Jaminan 600 000 Peluang Pekerjaan Tahun 2022

Kuala Lumpur – Sekurang-kurangnya 600 000 peluang pekerjaan baharu akan diwujudkan tahun ini di bawah inisiatif Jamin Kerja Keluarga Malaysia yang akan dilancarkan secara rasmi tidak lama lagi.

Menteri Kewangan, Tengku Datuk Seri Zafrul Tengku Abdul Aziz menyatakan bahawa pelbagai program latihan dan peningkatan kemahiran turut akan dianjurkan dalam merancakkan kembali sektor pekerjaan yang terjejas dek pandemik.

Beliau yakin sasaran itu dapat dicapai berdasarkan pencapaian cemerlang tahun lepas yang berjaya melepasi angka 500 000 peluang pekerjaan yang ditetapkan.

Program itu melibatkan tiga komponen, iaitu insentif pengajian, MyStep dan program latihan  peningkatan kemahiran  “rescaling“ dan “upscaling“.

“Bagi insentif pengajian kerja ini permohonan insentif telah dibuka sebenarnya dari 17 Januari yang lepas, boleh dibuat melalui laman web Perkeso. “Program MyStep merupakan peluang pekerjaan kepada pekerja untuk menyertai Syarikat Berkaitan Kerajaan (GLC) dan juga kerajaan. “Kerajaan juga sasarkan 220 000 pelatih menjalani “rescaling“ dan “upscaling“ dan semua pelatih akan diberikan peluang pekerjaan kerana kita memberi jaminan itu,” katanya.

Inisiatif Jamin Kerja Keluarga Malaysia yang diperuntukkan dana RM4.8 bilion itu akan dilancarkan secara rasminya oleh Perdana Menteri, Datuk Seri Ismail Sabri Yaakob pada 19 Februari ini.

Pada majlis pelancaran itu nanti, kata Tengku Zafrul, akan ada lebih kurang 50 majikan dengan 2500 peluang pekerjaan dibuka dengan sesi temuduga dan kaunseling kerja. Selain itu,  pelbagai aktiviti lagi akan diadakan pada majlis tersebut.


Skim Bantu Pendapatan Suri Rumah dan Ibu Tunggal

Untuk mendapatkan maklumat terkini, ikuti kami melalui Telegram

Kuala Lumpur – Skim Pemantapan Bakat dan Aktifkan Semula Suri Rumah dibangunkan oleh HRD Corp (Human Resource Development Corporation) dengan kerjasama Jabatan Pembangunan Wanita untuk membantu suri rumah dan ibu tunggal dengan menyediakan mereka dengan penjanaan pendapatan dan peluang pekerjaan.

Program ini amat kritikal kerana banyak wanita Malaysia yang berhenti kerjaya mereka di tengah-tengah jalan dan memerlukan bantuan untuk membuat kemunculan semula kerjaya nanti. Program ini juga menyediakan platform untuk suri rumah dan ibu tunggal memperoleh pendapatan di luar pekerjaan tradisional sama ada melalui pekerjaan formal ataupun bekerja sendiri. Program ini juga menyediakan peluang latihan dengan kemahiran khusus seperti peningkatan sosial dan ekonomi serta kemajuan teknologi untuk mencapai kestabilan ekonomi.

Presiden Persekutuan Majikan-Majikan Malaysia, Dato’ Dr. Syed Hussain Syed Husman menambah bahawa “Menjadi tanggungjawab kolektif semua rakyat Malaysia untuk saling membantu.“ Kita tidak boleh menolak segala-galanya kepada kerajaan. Persekutuan Majikan-Majikan Malaysia percaya bahawa majikan sektor swasta akan memainkan peranan mereka secara positif untuk menyokong skim HRD Corp dengan mengambil kakitangan terlatih yang akan meningkatkan produktiviti dan daya saing.


Inisiatif Semarak Niaga Bantu Kelangsungan Sektor Perniagaan

Kuala Lumpur –  Program Semarak Niaga Keluarga Malaysia (SemarakNiaga) bernilai RM40 bilion disediakan bagi mengembalikan keupayaan dan memastikan kelangsungan industri perniagaan terutamanya semasa pasca pandemik, menurut Menteri Kewangan Tengku Datuk Seri Zafrul Tengku Abdul Aziz. Tambah beliau, kerajaan juga sedar betapa pentingnya menyokong perniagaan mikro terutamanya bagi membantu mereka pulih dan bangun semula ketika pasca pandemik.

Pembiayaan kredit mikro bernilai hampir RM1.8 bilion akan disediakan melalui pelbagai agensi seperti BSN, TEKUN, Agrobank, Bank Rakyat dan Bank Negara Malaysia (melalui bank-bank komersial) menerusi SemarakNiaga.

Langkah-langkah itu termasuklah pembiayaan Ekuiti/Alternatif (RM2.2 bilion), Pinjaman Mudah Perusahaan Kecil dan Sederhana (RM14.2 bilion) dan Syarikat Jaminan Pembiayaan Perniagaan (SJPP) (RM22 bilion termasuk peruntukan khas Bumiputera sebanyak RM2 bilion).

Antara ciri yang dirunding khas oleh Kementerian Kewangan semasa menggubal SemarakNiaga ialah moratorium kepada peminjam sekurang-kurangnya enam bulan (sehingga 12 bulan di bawah TEKUN).

Selain itu, beliau berkata koperasi turut mendapat manfaat daripada SemarakNiaga melalui pembiayaan koperasi seperti Program Transformasi Ekonomi Gerakan Koperasi (TRANSFER) (RM10 juta), Program pembiayaan Intervensi Pemulihan Ekonomi Koperasi (RM30 juta) dan penyediaan tapak perniagaan trak makanan kawasan bandar (RM1.75 juta).

“Bagi sektor pelancongan, kerajaan sedar apabila sempadan dibuka semula, kita memerlukan kapasiti yang sudah siap dibangunkan untuk memaksimumkan potensi hasil dalam sektor ini. Jadi, untuk membina semula sektor pelancongan, kerajaan telah memperuntukkan RM1.6 bilion dalam Bajet 2022,“ kata Tengku Zafrul.

Antara yang ditawarkan ialah program subsidi upah kepada pemain industri yang akan memanfaatkan 330,000 pekerja melibatkan peruntukan RM600 juta, pembiayaan RM600 juta di bawah PENJANA Tourism Financing dan bantuan khas kepada lebih 20,000 pengusaha pelancongan yang berdaftar di bawah Kementerian Pelancongan, Seni dan Budaya selama tiga bulan dengan peruntukan RM85 juta.

Selain itu, pelepasan khas cukai pendapatan individu bagi perbelanjaan pelancongan domestik sehingga RM1,000 dilanjutkan sehingga tahun taksiran 2022.

Tengku Zafrul menegaskan Kementerian Kewangan akan sentiasa responsif terhadap keperluan rakyat dan perniagaan dalam mengambil langkah-langkah untuk mempercepatkan usaha pemulihan. Inisiatif lain menerusi SemarakNiaga boleh dilayari di https://budget.mof.gov.my/manfaat/.


Isu Pintar Budaya dalam Pendidikan Bahasa

Sebagai sambutan Minggu Akademia, Jabatan Bahasa Melayu Kulliyyah Bahasa dan Pengurusan Universiti Islam Antarabangsa Malaysia (UIAM) menganjurkan forum tentang cabaran dan strategi pintar budaya dalam pendidikan bahasa Melayu pada 28 Oktober 2021. Untuk perkongsian fikiran, saya catat inti sari pandangan yang saya kemukakan dalam forum itu.

Asas paling kuat untuk melakukan peralihan paradigma dalam sistem pendidikan bagi mewujudkan pintar budaya dalam kalangan pelajar ialah keadaan yang mengekang pelaksanaannya yang berlaku sejak puluhan tahun lalu. Kekangan itu ialah persepsi bahawa kecemerlangan pelajar diukur berdasarkan prestasi dalam peperiksaan am seperti Sijil Pelajaran Malaysia (SPM) [sebelum ini Ujian Penilaian Sekolah Rendah (UPSR) dan Pentaksiran Tingkatan Tiga (PT3) pun demikian].

Walaupun prestasi pelajar dalam  peperiksaan dapat menjadi salah satu petunjuk kecemerlangan, namun obsesi masyarakat, pentadbir sekolah, guru, ibu bapa dan pelajar yang agak melampau menyebabkan kecemerlangan itu dianggap sebagai ukuran yang hampir mutlak dan muktamad. Dapat kita saksikan pemimpin atau orang besar Kementerian Pendidikan Malaysia membuat pengumuman keputusan peperiksaan SPM di sekolah yang paling cemerlang pada tahun tertentu dan hal itu dengan sendirinya merupakan pengesahan tentang persepsi umum bahawa kecemerlangan dalam peperiksaan ialah penanda aras kecemerlangan pelajar dalam pendidikan.

Terus-terang saya katakan bahawa persepsi itu semu atau palsu kerana ukuran kecemerlangan lebih luas dan rencam daripada keputusan peperiksaan. Antaranya termasuklah tahap celik budaya atau pintar budaya yang dijadikan tajuk forum. Memang kian ketara wujudnya pelajar dan lepasan sekolah dan institut pendidikan tinggi yang tidak atau kurang celik budaya.

Saya menyarankan agar cita-cita untuk melahirkan pelajar yang pintar budaya diasaskan pada empat tahap atau lingkungan budaya. Pertama, tahap budaya bangsa sendiri; yang kedua, tahap budaya kelompok lain senegara; ketiga, tahap budaya supra; dan keempat, tahap budaya sejagat.

Untuk tahap dan lingkungan budaya bangsa sendiri, banyak warisan dan unsur semasa yang perlu diteguhkan penghayatannya dalam kalangan pelajar. Aspek pemikiran, sistem nilai, kesantunan bahasa, pola hubungan interpersonal, sastera dan unsur yang lain, jika diabaikan dalam pendidikan bahasa (dan mata pelajaran lain) mengakibatkan pelajar kehilangan jati diri dan tidak menjalani kehidupan berdasarkan asas-asas teras budaya bangsanya. Inilah yang menimbulkan fenomena kehilangan adab, budi bahasa, sangkaan baik, tolak ansur, kerjasama dan segala budaya positif.

Golongan inilah yang apabila memikul amanah dalam kerjaya tidak menyerapkan unsur-unsur budaya positif tetapi sebaliknya menjadi kacang yang lupakan kulit, meremehkan teras bangsa seperti bahasa dan warisan bangsa, malah terjebak dalam jenayah seperti rasuah, pecah amanah dan sampai di peringkat “menjual negara” (seperti kes penjualan kad pengenalan dan pasport kepada bukan warganegara). Pintar budaya dalam konteks ini penting juga dalam kaitannya dengan penghormatan kepada pancang-pancang kenegaraan yang dimaktubkan dalam Perlembagaan Persekutuan, terutama tentang Islam agama Persekutuan, kedudukan raja-raja, bahasa Melayu sebagai bahasa kebangsaan dan bahasa rasmi, serta kedudukan istimewa orang Melayu dan bumiputera, dan hak sah kaum lain.

Untuk tahap dan lingkungan kedua, diperlukan pelajar yang pintar budaya agar dapat memahami, menghormati dan menghargai budaya kaum lain yang menjadi rakan senegara. Kewujudan orang Melayu, Cina, India, Iban, Kadazan dusun, Orang Asli dan puluhan etnik lain sebagai warganegara memerlukan pelajar didedahkan kepada unsur budaya kaum lain untuk mewujudkan persefahaman dan perpaduan.

Keperluan itu lebih mendesak dalam keadaan sejumlah ahli politik yang berasaskan politik perkauman mencetuskan keadaan tidak menyenangkan dan menjadikan generasi muda keliru tentang erti perpaduan apabila golongan “mantan muda” bertingkah laku tidak matang dalam budaya hidup mereka. Parlimen yang disebut “dewan yang mulia”, misalnya kehilangan kemuliaannya apabila sejumlah ahli Parlimen menggunakan bahasa dan bertingkah laku tidak mulia. Perihal “ketam mengajar anaknya berjalan betul” berulang terus.

Tahap dan lingkungan ketiga pula berkaitan dengan budaya supra. Hal ini secara khusus saya pertalikan dengan budaya Melayu yang menjadi teras Dasar Kebudayaan Kebangsaan negara kita. Pelajar perlu diberi masukan bahawa budaya Melayu bersifat budaya supra, iaitu merentas sempadan geopolitik, iaitu Malaysia, Indonesia, Brunei Darussalam, Singapura, Thailand Selatan, sebahagian Filipina, Kampuchea, Vietnam, Laos dan Wilayah di luar alam Melayu yang menampung diaspora Melayu seperti Sri Lanka, Madagaskar, Capetown dan bahkan di Eropah dan wilayah lain di dunia. Inilah maksud Melayu Mahawangsa atau Melayu bangsa besar yang sering saya kumandangkan. Sementara itu, sikap parokial atau pandangan sempit yang menimbulkan rasa perseteruan dan cemburu buta antara negara patut dihindari supaya tidak timbul isu remeh seperti perebutan asal muasal sesuatu seni budaya, makanan dan yang lain.

Akhirnya, tahap dan lingkungan keempat berkaitan dengan kepekaan kepada budaya sejagat milik pelbagai bangsa sedunia. Melalui pendidikan bahasa, perlu didedahkan hal itu untuk persefahaman manusia sejagat dan juga untuk keperluan praktis kerana dengan ledakan teknologi canggih, perhubungan kita dengan dunia luar tidak dapat dielakkan.

Secara ringkas, saya mengaitkan hal itu dengan pemenuhan tuntutan Surah al-Hujurat ayat 13, iaitu agar semua manusia pelbagai bangsa yang diciptakan Allah saling berkenalan. Selain berkenalan tentang hal luaran seperti bentuk fizikal, warna kulit, bahasa, makanan dan busana yang lebih penting ialah mengenal pasti kekuatan dan kelebihan bangsa lain untuk kita manfaatkan bagi meningkatkan tamadun gangsa dan negara kita. Itulah asas pintar budaya untuk peringkat budaya sejagat.

Diharapkan dengan perkongsian fikiran di atas, dapat digerakkan peralihan paradigma pendidikan kita yang lebih peka budaya, peka masyarakat, dan peka akan keseluruhan fenomena semasa untuk akan datang yang lebih baik.


Inisiatif HRD Corp Tingkatkan Bakat OKU

Untuk mendapatkan maklumat terkini, ikuti kami melalui Telegram

Kuala Lumpur – Program Peningkatan Bakat OKU merupakan inisiatif HRD Corp dengan kerjasama Jabatan Kebajikan Masyarakat untuk membantu Orang Kurang Upaya (OKU) dengan menyediakan mereka dengan penjanaan pendapatan dan peluang pekerjaan untuk mereka menjadi lebih produktif dan berdikari juga. bagi melengkapkan diri dengan kemahiran yang sesuai dan menyumbang kepada pembangunan modal insan dan ekonomi negara secara holistik.

Program ini juga memberikan kesedaran dan kesediaan kepada masyarakat tentang penerimaan OKU di tempat kerja. Program ini akan membantu merealisasikan objektif untuk menyediakan sekurang-kurangnya 1% penempatan kerja OKU di sektor awam dan swasta.

Menurut Presiden Persatuan Majikan-Majikan Malaysia, Dato’ Dr. Syed Hussain Syed Husman, “Kerajaan sedang berusaha sedaya upaya untuk melatih, melatih semula dan meningkatkan kemahiran semua lapisan masyarakat bagi memastikan rakyat yang memerlukan pendapatan tambahan berpeluang memperoleh pendapatan lebih. Hal adalah sebahagian daripada tanggungjawab sosial kerajaan kerana kebanyakan segmen masyarakat istimewa ini memerlukan pendapatan tambahan untuk menambahkan pendapatan mereka.“


Peluang Rakyat Tambah Pendapatan

Kuala Lumpur – Platform beli-belah dalam talian Jana’Preneur dan program latihan kemahiran untuk penempatan bekas banduan, Peluang Kedua dan Peluang untuk Rakyat Cemerlang atau Second Chances and Opportunities for People to Excel (Scope), dan pembaharuan Pusat Sumber Manusia Kebangsaan akan memainkan peranan strategik sebagai kumpulan pemikir (think tank) HRD&M pada peringkat kebangsaan.

Presiden Persatuan Majikan-Majikan Malaysia, Dato’ Dr. Syed Hussain Syed Husman menambah, “Menjadi tanggungjawab kolektif semua rakyat Malaysia untuk saling membantu. Kita tidak boleh menolak segala-galanya kepada kerajaan. Persatuan Majikan-Majikan Malaysia percaya bahawa majikan sektor swasta akan memainkan peranan mereka secara positif untuk menyokong skim HRD Corp ini dengan mengambil kakitangan terlatih yang akan meningkatkan produktiviti dan daya saing.

Kerajaan sedang berusaha sedaya upaya untuk melatih,  semula dan meningkatkan kemahiran semua lapisan masyarakat bagi memastikan rakyat yang memerlukan pendapatan tambahan berpeluang memperoleh pendapatan lebih. Hal ini adalah sebahagian daripada tanggungjawab sosial kerajaan kerana kebanyakan segmen masyarakat istimewa ini memerlukan pendapatan tambahan untuk menambah pendapatan mereka.


e-Filing Tahun Taksiran 2021

Kuala Lumpur – Lembaga Hasil Dalam Negeri Malaysia (HASiL) memaklumkan bahawa pengemukaan Borang Nyata Tahun Saraan 2021 dan Tahun Taksiran 2021 melalui e-Filing bagi Borang E, BE, B, M, BT, MT, P, TF dan TP boleh dilakukan mulai 1 Mac 2022.

Pembayar cukai boleh mengakses sistem e-Filing melalui portal rasmi HASiL di www. hasil.gov.my>MyTax>Perkhidmatan ezHasil> e-Filing.

Pembayar cukai yang log masuk kali pertama ke sistem e-Filing perlu mendapatkan PIN terlebih dahulu melalui Borang Maklum Balas di portal rasmi HASiL atau hadir ke kaunter cawangan HASiL.

Sekiranya pembayar cukai terlupa kata laluan e-Filing, tindakan set semula kata laluan tersebut   boleh    dilakukan    secara    dalam    talian,    iaitu  melalui e-mel atau nombor telefon bimbit yang berdaftar dengan HASiL.

Bagi pembayar cukai yang masih menghadapi masalah dalam melakukan tindakan set semula kata laluan e-Filing, mereka boleh menghubungi Hasil Care Line di talian 03-8911 1000 (Dalam Negara)/603-8911 1100 (Luar Negara), HASiL Live Chat atau kunjungi kaunter perkhidmatan HASiL yang berhampiran.

Maklumat lanjut berkenaan Program Memfail Borang Nyata bagi Tahun 2022 boleh dirujuk di portal rasmi hasil.gov.my atau boleh klik pada pautan berikut untuk capaian pantas:

Pembayar cukai disarankan untuk mengemukakan Borang Nyata dan membayar cukai pendapatan mereka dalam tempoh yang telah ditetapkan. Status penghantaran Borang Nyata, proses bayaran balik, e-Lejar dan PCB boleh disemak melalui MyTax.

Pembayar cukai turut dinasihatkan untuk memastikan semua dokumen seperti penyata pendapatan, resit, invois dan lain-lain dokumen berkaitan dengan cukai pendapatan dikumpulkan, disusun dengan kemas dan disimpan dengan rapi sekurang-kurangnya untuk tempoh tujuh tahun seperti yang diperuntukkan di bawah seksyen 82 dan 82A Akta Cukai Pendapatan 1967. Perkara ini perlu dilakukan sebagai persediaan untuk memudahkan proses mengisi e-Filing dan semakan pematuhan oleh HASiL pada masa hadapan.

Sebarang pertanyaan serta maklum balas berkaitan dengannya boleh dimajukan kepada HASiL melalui:

(a) Hasil Care Line di talian 03-8911 1000/603-8911 1100 (Luar Negara);

(c) Borang Maklum Balas di portal rasmi LHDNM di pautan pantas seperti yang berikut:

Bahagian Komunikasi | Pejabat Ketua Pegawai Eksekutif Lembaga Hasil Dalam Negeri Malaysia

Hasil Recovery Call Centre: 03-8751 1000


Akademi Transformasi Asnaf MAIPs Bantu Anak Asnaf ke Industri TVET

Untuk mendapatkan maklumat terkini, ikuti kami melalui Telegram

Batu Kawan – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil telah berkenan untuk merasmikan majlis perasmian restoran The Phat Bee di Plaza WCOE, Taman Perindustrian Batu Kawan.

Keberangkatan tiba baginda bersama-sama Raja Muda Perlis, DYTM Tuanku Syed Faizuddin Putra Jamalullail disambut oleh Goh bersama-sama isterinya, Liong Swee Yen yang mengusahakan restoran berkenaan.

Terdahulu daripada itu, Tuanku Raja Muda Perlis berkenan menyempurnakan “Majlis Graduasi dan Penempatan Pekerjaan Walta Centre of Excellence (WCOE) Kali Pertama” yang melibatkan seramai 18 orang graduan dari Perlis.

Mereka terdiri dalam kalangan keluarga asnaf terpilih di negeri Perlis yang lulus Sijil Kemahiran Malaysia (SKM) dalam bidang Perkhidmatan Kejuruteraan Industri Automasi dan ditaja oleh Majlis Agama Islam dan Adat Istiadat Melayu Perlis (MAIPs) melalui Akademi Transformasi Asnaf MAIPs (ATAM).

Walta Group sebuah syarikat tempatan dalam industri automasi dan pemesinan yang beroperasi di Pulau Pinang mengulangi komitmennya untuk melabur di negeri Perlis melalui penubuhan Walta Centre of Excellence (WCOE) 2 dan juga ‘Perlis Automation Cluster (PAC)’ tidak lama lagi.

Syarikat itu juga berikrar untuk meningkatkan kerjasama  Universiti Malaysia Perlis (UniMAP) dan juga Majlis Agama Islam dan Adat Istiadat Melayu Perlis (MAIPs) melalui Akademi Transformasi Asnaf MAIPs (ATAM).

Pihak Walta Group juga komited untuk membuat pelaburan dan mahu menghasilkan “Syariah Compliance Medical Device” yang pertama di Perlis kelak. Pada kesempatan yang sama, Goh memaklumkan bahawa Walta Group mengucapkan ribuan terima kasih kepada para pemegang taruh yang sentiasa memberikan sokongan padu kepada kumpulan mereka termasuklah MAIPs, ATAM, UniMAP, Penang Development Corporation (PDC), Invest Penang, PAC, Pentamaster, Vitrox, PERKESO dan lain-lain lagi.

Tuanku Raja Muda juga berharap inisiatif pengambilan kemasukan anak-anak asnaf negeri Perlis akan sentiasa berterusan pada masa akan datang. Baginda menyarankan supaya ibu bapa atau penjaga dapat memainkan peranan masing-masing bagi menggalakkan anak-anak mereka untuk terus meneroka bidang TVET bagi merancakkan lagi sektor perindustrian di negeri Perlis pada masa hadapan.


Harga Runcit Petroleum 17-23 Februari 2022

Putrajaya – Menurut Kementerian Kewangan Malaysia harga runcit Berdasarkan penetapan harga runcit produk petroleum secara mingguan menggunakan formula Automatic Pricing Mechanism, harga runcit produk petroleum bagi tempoh 17 Februari 2022 hingga 23 Februari 2022 adalah ditetapkan seperti yang berikut:

Bagi melindungi pengguna daripada kesan kenaikan harga sebenar minyak di pasaran global, Kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk meningkat melebihi paras harga siling yang telah ditetapkan.

Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


SME Bank Sasar Peningkatan Jualan Eksport Usahawan PKS BEP

Kuala Lumpur – 11 orang usahawan PKS yang juga peserta Business Exports Program (BEP) dibawa menyertai Misi Peningkatan Eksport atau Export Acceleration Mission (EAM) Dubai 2022 yang berlangsung serentak dengan Ekspo Dubai 2020 dan Gulf Food.

SME Bank menyasarkan peningkatan jualan eksport sebanyak RM23 juta bagi keseluruhan peserta Business Exports Program (BEP) yang dijalankan secara usaha sama oleh Kementerian Pembangunan Usahawan dan Koperasi (MEDAC), SME Bank dan MATRADE.

Ketua Pegawai Strategik Korporat Kumpulan SME Bank, Datuk Mohammad Hardee Ibrahim berkata, “Selain daripada mencari peluang melebarkan pasaran ke peringkat antarabangsa, 11 orang usahawan PKS ini juga akan mencari peluang untuk menarik pelabur ke dalam syarikat masing-masing. Inilah antara objektif utama penyertaan mereka di bawah EAM yang turut dilancarkan di Dubai oleh Dato’ Suriani Dato’ Ahmad, Ketua Setiausaha MEDAC pada 13 Februari 2022.  Sebelas buah syarikat ini adalah daripada sektor makanan dan minuman, telekomunikasi, pembuatan dan perkhidmatan.”

Mohammad Hardee menambah, “SME Bank sebagai agensi pelaksana telah memulakan program ini sejak tahun 2016 hingga tahun 2019 yang sebelum ini dikenali sebagai Best Exporters Program dan merupakan kolaborasi antara TERAJU, SME Bank dan MATRADE.

Sebanyak 73 buah syarikat tempatan menyertai program tersebut dan mencatatkan peningkatan hasil eksport sebanyak RM141.4 juta; 55 buah syarikat berjaya meningkatkan hasil eksport; 19 buah syarikat menjadi pengeksport baharu, dan 13 buah syarikat mendapat pembiayaan daripada SME Bank berjumlah RM87.7 juta.”

BEP ialah program intervensi berstruktur yang telah diletakkan di bawah Rancangan Malaysia Ke-11. Program ini menyokong Wawasan Kemakmuran Bersama 2030 di bawah inisiatif mempelbagaikan eksport negara dan mengurangkan kebergantungan pada eksport minyak dan gas. Selain itu, BEP juga secara langsung menyokong Teras 6 di bawah Dasar Keusahawanan Negara (DKN) 2030 dalam mengantarabangsakan perusahaan berprestasi tinggi, dengan memudahkan cara usahawan PKS Bumiputera untuk menembusi pasaran eksport.


Gelembung Pelancongan Antarabangsa Langkawi Dilanjutkan Hingga Sempadan Negara Dibuka

Untuk mendapatkan maklumat terkini, ikuti kami melalui Telegram

Kuala Lumpur – Gelembung Pelancongan Antarabangsa Langkawi atau nama ringkasnya LITB telah dilaksanakan bermula 15 November 2021 sebagai projek rintis untuk tempoh tiga bulan. Projek rintis ini menguji kesediaan dan siap siaga ekosistem pelancongan negara, khususnya para penggiat industri pelancongan serta para pekerja barisan hadapan untuk menerima kedatangan pelancong asing ke Malaysia secara berperingkat dan selamat.

Sehubungan dengan itu, Mesyuarat Kuartet Menteri COVID-19 Bil.2/2022 pada 8 Februari 2022 bersetuju bahawa Gelembung Pelancongan Antarabangsa Langkawi (LITB) dilanjutkan hingga sempadan negara dibuka. Prosedur Operasi Standard kemasukan pengembara asing ke Malaysia melalui LITB diselaraskan mengikut ketetapan dan garis panduan terkini yang dikeluarkan oleh Kementerian Kesihatan Malaysia (KKM) dan diwartakan pada 16 Februari 2022. Perubahan yang telah dikemaskinikan adalah seperti yang berikut:

Prosedur Operasi Standard ini berkuat kuasa bermula pada 16 Februari 2022 dan akan menjadi penanda aras Prosedur Operasi Standard pembukaan sempadan kelak. Dato’ Sri Hajah Nancy Shukri, Menteri Pelancongan, Seni dan Budaya berkata, “Adalah diharapkan bahawa keputusan ini akan disambut baik oleh pengunjung antarabangsa yang berhasrat untuk datang ke Malaysia melalui LITB pada masa ini.”


Tenaga Kerja untuk Dieksport ke Jepun

Tokyo – Pakistan dan Jepun menandatangani Memorandum Kerjasama pada 16 Februari 2022 untuk eksport tenaga kerja ke Jepun sebagai pelatih teknikal.

Untuk penyelarasan yang lebih baik antara kedua-dua buah negara, Kedutaan Pakistan di Tokyo turut menganjurkan webinar. Para peserta diberi taklimat tentang penghantaran tenaga kerja melalui organisasi seperti Universiti Teknologi Nasional dan Perbadanan Pekerjaan Luar Negara ke Jepun sebagai pelatih teknikal. Bercakap kepada webinar itu, Duta Pakistan ke Jepun, Imtiaz Ahmed dan Setiausaha, Kementerian Pakistan Luar Negara dan Pembangunan Sumber Manusia memberikan taklimat kepada para peserta tentang tindakan yang diambil oleh kerajaan Pakistan.


Jom, Jadi Usahawan!

Pada umumnya, pandemik COVID-19 yang melanda dunia memberikan kesan yang cukup besar kepada masyarakat di negara ini, khususnya dari aspek sosioekonomi. Oleh hal yang demikian masyarakat Malaysia disarankan agar berani merebut peluang meneroka bidang keusahawanan untuk meningkatkan taraf sosioekonomi pasca-COVID-19.

Demi membantu masyarakat Malaysia menjadi usahawan, Unclezam Holding Berhad yang popular dengan jenama Zamburger mengajak orang ramai yang berminat untuk program Zamburger JV. Modus operandi program ini ialah Zamburger akan memegang syer sebanyak 30%, manakala sebanyak 70% syer lagi akan dipegang oleh peserta program. Program ini hanya memerlukan modal serendah RM7000.00 kepada sesiapa yang berminat untuk menyertainya.

Menurut Norizam Tukiman atau Uncle Zam, pengasas yang juga Pengerusi Eksekutif Kumpulan Unclezam Holding Berhad, Zamburger akan menguruskan operasi gerai burger seperti membekalkan bekalan bahan mentah dan pekerja, manakala peserta hanya membuat promosi mengikut syarat yang ditetapkan oleh pihak syarikat.

“Saya menyasarkan untuk membuka 1000 buah gerai burger menerusi program ini. Walau bagaimanapun, kami berdepan dengan kekangan disebabkan oleh pandemik dan kelewatan tempahan gerai burger daripada pihak luar. Oleh itu, pihak kami sedang merancang untuk melakukan sedikit perubahan pada gerai burger supaya tempahan gerai dapat disiapkan dalam masa yang ditetapkan.”

“Tujuan utama saya mewujudkan program ini adalah untuk membantu masyarakat meningkatkan pendapatan dan taraf hidup mereka. Kini, program Zamburger JV mempunyai 10 buah gerai burger di sekitar Johor, Melaka dan Kuala Lumpur. Kami mahu meluaskan program ini ke seluruh negara dan menyasarkan sekurang-kurangnya 300 buah gerai burger pada tahun 2022,” jelas Uncle Zam

“Selepas melihat kejayaan program Zamburger JV ini, saya merancang untuk mengambil alih perniagaan sate dan mahu membuat program yang serupa dengan Zamburger JV. Konsep yang akan digunakan sama seperti konsep yang diaplikasikan dalam Zamburger JV,” ujar beliau.


Ke Arah Pendigitalan Negara yang Holistik

Putrajaya – Mesyuarat Majlis Ekonomi Digital dan Revolusi Perindustrian Keempat Negara (MED4IRN) yang diadakan buat kali pertama bagi tahun 2022 yang turut dihadiri oleh Menteri-Menteri serta Ketua Jabatan dan Agensi yang terlibat secara dalam talian memutuskan untuk:

i. Perubatan pintar menyasarkan penubuhan hospital yang menggunakan teknologi 5G bagi meningkatkan taraf penjagaan kesihatan rakyat.

ii. Bandar Pintar menyasarkan pelbagai kes kegunaan (use cases) berguna bagi memastikan kelestarian kehidupan yang lebih bermakna.

Mesyuarat juga mengambil maklum tentang kemajuan dan pencapaian inisiatif berikut:

i. Melalui Pelan Jalinan Digital Negara (JENDELA), sebanyak 1.89 juta premis baharu yang diliputi dengan capaian gentian optik dan sebanyak 1189 menara 4G baharu  dibina dari bulan September 2020 hingga bulan Disember 2021. Di bawah Fasa 1, sebanyak 6.85 juta premis diliputi dengan capaian gentian optik dan liputan 4G di kawasan berpenduduk mencatatkan 95% setakat 31 Disember 2021.

ii. Digital Nasional Berhad (DNB) juga telah memulakan akses kepada rangkaian borong 5G di mana sebanyak 500 tapak 5G telah diaktifkan setakat 31 Disember 2021 di WP Putrajaya, Cyberjaya dan WP Kuala Lumpur. DNB juga menyasarkan 3,500 tapak (bersamaan 36% liputan di kawasan berpenduduk) pada penghujung tahun 2022.

iii. Melalui program Pemerkasaan Pendigitalan Usahawan Kecil (PUPUK), sebanyak 883 Pusat Ekonomi Digital Keluarga Malaysia (PEDi) sedang beroperasi manakala 28 lagi akan beroperasi menjelang 31 Mac 2022 di seluruh Malaysia. Inisiatif ini menyediakan akses internet kolektif serta program keusahawanan kepada masyarakat setempat.

19 Februari 2022 merupakan ulang tahun pertama pelancaran Rangka Tindakan Ekonomi Digital Malaysia (RTEDM) serta pengenalan MyDIGITAL sebagai satu inisiatif kerajaan untuk mentransformasi Malaysia menjadi negara berpendapatan tinggi serta peneraju serantau dalam ekonomi digital.

Beberapa program telah dan akan dilaksanakan sepanjang bulan Februari dan Mac, seperti Technopreneur Industry Dialogue, beberapa siri dialog anjuran World Bank dan MyDIGITAL Corporation, Program Transformasi Digital Pasar Siti Khadijah di Kota Baru, Kelantan, Sesi Perbincangan Meja Bulat mengenai Islamic Digital Technology, dan Program Celik Digital Penjawat Awam.

Keberhasilan MyDIGITAL akan menjadi penentu kejayaan pendigitalan Keluarga Malaysia seperti yang diharapkan menjelang tahun 2030 nanti.


Isu Bahasa Rojak

Untuk mendapatkan maklumat terkini, ikuti kami melalui Telegram

Penggunaan bahasa rojak yang bererti bahasa campuran antara lebih satu bahasa dapat dinilai daripada dua sudut pandang. Penggunaannya dalam perhubungan tidak rasmi, seperti perbualan, kurang kesan buruknya kerana terbatas khalayaknya. Tetapi penggunaan bahasa rojak dalam urusan rasmi, apatah lagi disiarkan oleh media, meninggalkan kesan buruk yang berganda. Kebiasaan itu, lebih-lebih lagi jika digunakan oleh orang ternama, seperti pemimpin dan tokoh bidang tertentu, mendorong sebahagian anggota masyarakat mengikut tabiat itu. Lambat-laun bahasa rojak dianggap hal yang lumrah. Hal itu berbahaya bagi kemantapan sesuatu bahasa.

Ada anggapan salah bahawa bahasa Melayu sukar dikuasai sehingga masyarakat menggunakan bahasa rojak untuk lebih faham. Yang sukar ialah sikap sebahagian pengguna bahasa yang mungkin mengambil jalan pintas dan tidak berusaha mempelajari bahasa atau merujuk bahan yang sebahagiannya di hujung jari, kerana terdapat dalam Internet. Soal sukar atau mudah bahasa bergantung pada keperluan dan keadaan. Bagi keperluan dan suasana biasa, ragam bahasa basahan yang mudah boleh digunakan, tetapi untuk suasana rasmi dan keperluan ilmu, misalnya, diperlukan ragam bahasa rasmi. Pendeta Za’ba sejak tahun 1930-an telah menjelaskan adanya “bahasa cakap“ dan “bahasa surat“.

Dalam perhubungan yang tidak rasmi, bahasa rojak mungkin dianggap biasa oleh sesetengah orang. Kita tidak perlu terlalu risau kerana sifatnya sementara, tetapi apabilaÂ bahasa rojak digunakan dengan kerap dan meluas dalam perhubungan rasmi, kesannya buruk, kerana mungkin terbit dalam media cetak atau media elektronik dan mudah mempengaruhi masyarakat.

Penggunaan bahasa rojak secara leluasa dapat mengurangkan penghargaan kepada bahasa sendiri, terutama dalam pilihan kata dan ungkapan. Sebahagian pengguna bahasa rojak malah berasa bangga dengan berselang-seli menggunakan kata dan ungkapan dalam bahasa sendiri dan bahasa asing, supaya kelihatan terpelajar atau menguasai bahasa asing.

Tentang anggapan bahawa bahasa rojak berkaitan dengan keperluan menguasai bahasa Inggeris untuk mendalami ilmu, menguasai teknologi dan ekonomi, tidak ada keperluan seseorang berbahasa rojak. Bahasa Melayu yang baik dapat menjelaskan konsep dan huraian ilmu walaupun ada keperluan menggunakan istilah dan rangkai kata yang bersumberkan bahasa asing yang telah diubah suai menjadi istilah dan rangkai kata bahasa Melayu. Jika ada keperluan menggunakan sesetengah istilah atau rangkai kata dalam bahasa asing disebabkan belum ada padanannya dalam bahasa Melayu, hal itu dapat dilakukan dengan mencetaknya dalam bentuk miring sebagai tanda kata dan ungkapan asing. Hal itu bukan bahasa rojak tetapi peralihan kepada istilah dan rangkai kata yang disebut “peralihan kod“ seperti petikan perkataan tokoh, petikan ayat al-Quran yang bukan bahasa rojak atau campur baur antara bahasa Melayu dengan bahasa lain secara tidak beraturan.

Masalah pengguna bahasa rojak berkaitan dengan masalah kejiwaan. Antaranya termasuklah kurang rasa hormat dan bangga akan bahasa sendiri kerana salah sangka tentang nilai bahasa. Saya pernah bertugas di Eropah dan di China dan saya dapati nilai mereka kepada bahasa sendiri sangat tinggi. Bahasa asing penting dipelajari tetapi bukan digunakan dengan cara “sekerat belut, sekerat ular“ atau untuk memperagakan taraf sosial.

Kesan paling besar ialah merosotnya nilai bahasa Melayu tinggi, iaitu bahasa untuk ilmu, pemikiran, pentadbiran, undang-undang dan yang lain. Kelak yang lebih menonjol ialah bahasa Melayu basahan dan bahasa pasar. Bahasa basahan dan bahasa pasar ada tempatnya tetapi yang menampilkan peradaban atau tamadun ialah bahasa Melayu tinggi, sebagaimana bahasa Arab ada “fusha“, bahasa Inggeris ada “standard English“ dan bahasa Mandarin ada “putonghua“.

Oleh itu, diperlukan usaha pemupukan bahasa secara berterusan melalui sektor pendidikan, media, pentadbiran dan sektor lain. Penggunaan bahasa rojak dapat diimbangi dengan usaha memperbanyak bahan ilmu, maklumat dan hiburan yang terkawal bahasanya, terutama melalui media elektronik seperti aplikasi, pelantar dan media sosial.


Portal Halal Ria Menjadi Pusat Sehenti Usahawan

Arau – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan menyempurnakan perasmian Malaysia Halal Marketplace 2022 anjuran YKS, Bahagian Perancang Ekonomi negeri Perlis dan Universiti Malaysia Perlis (UniMAP) di Dewan Kecemerlangan UniMAP.

Yayasan Keusahawanan Sosial (YKS) membangunkan portal keahlian, pengiklanan dan perniagaan islam Halal Ria kerana platform digital amat penting dalam perniagaan perusahaan kecil dan sederhana (PKS) dan menjadi pemudah cara urusan perniagaan setempat dan antarabangsa.

Baginda bertitah bahawa portal Halal Ria merupakan pusat sehenti, menyediakan pelbagai aplikasi bagi memudahkan pendaftaran perniagaan, padanan perniagaan, tawaran diskaun dan saluran pengiklanan tempatan  dan antarabangsa yang dikendalikan secara dalam talian dengan lebih baik.

“Sumbangan PKS penting terhadap ekonomi negeri dan menyediakan peluang pekerjaan kepada orang ramai. Beta berharap agar proses keberhasilan ekonomi digital dalam kalangan peniaga dapat diperkasakan,” titah baginda.

Titah baginda lagi, portal itu juga bertujuan untuk mewujudkan persekitaran yang lebih mesra peniaga, usahawan dan profesional bagi meningkatkan daya saing industri dan memacu pertumbuhan ekonomi.

“Beta berharap agar usahawan kecil dan sederhana memanfaatkan peluang ini dan mendaftar untuk memajukan perniagaan masing-masing melalui portal Halal Ria,” titah baginda.

Pengarah YKS, Encik Amirul Shakirin Amar berkata objektif pelancaran portal adalah untuk menyediakan pasaran dalam talian halal terkemuka kepada usahawan dan masyarakat di rantau Asia Tenggara dan Timur Tengah. “Kita juga dapat mempromosikan produk dan perkhidmatan halal kepada pengguna Islam dan bukan Islam,” katanya.

Platform e-dagang halal itu merupakan satu ekosistem halal yang merangkumi produk makanan halal, perjalanan halal, fesyen, pelancongan mesra muslim, kosmetik halal, farmasi halal dan produk pengguna.


Rahsia BIZMILLA Bertahan Ketika Pandemik COVID-19

Untuk mendapatkan maklumat terkini, ikuti kami melalui Telegram

Pandemik COVID-19 dan pelaksanaan Perintah Kawalan Pergerakan merupakan tempoh yang paling sukar sepanjang lebih 12 tahun kami berkecimpung dalam dunia perniagaan. Kami terpaksa memperuntukkan lebih banyak wang untuk kegunaan kecemasan. Kebajikan setiap pekerja merupakan keutamaan syarikat. Namun begitu, pekerja kami tetap mendapat gaji mereka ketika PKP.

Saya bersyukur apabila BIZMILLA dapat bertahan hingga kini walaupun terkesan oleh pandemik COVID-19. Hal ini disumbangkan melalui kerjasama pasukan yang kreatif. Kami mengambil keputusan untuk mempelbagaikan jenis perniagaan kami seperti menjual durian, nasi Arab, kek, dan sebagainya. Saya juga turun padang untuk bersama-sama staf saya untuk membantu melancarkan perniagaan tersebut.

Saya menerima cabaran dari sudut pandang yang positif kerana dalam tempoh krisis tersebut, saya dapat membina kekuatan dalaman dan jati diri yang kuat untuk menghadapi dunia perniagaan. Satu daripada cabaran  yang dihadapi oleh BIZMILLA ialah pembatalan majlis disebabkan oleh PKP yang tidak membenarkan penganjuran apa-apa majlis yang melibatkan orang ramai, dari tahun 2020 hingga tahun 2021. Saya bersyukur kepada Allah SWT kerana tahun 2022  ini merupakan tahun pemulihan dan perkembangan semula BIZMILLA.


Bantuan RM1500 kepada Pemandu Pelancong Berlesen

Putrajaya – Kementerian Pelancongan, Seni dan Budaya atau Ministry of Tourism and Culture (MOTAC) menghulurkan bantuan kewangan sebanyak RM1500.00 kepada Pemandu Pelancong Berlesen di bawah Belanjawan 2022. Untuk mendapatkan bantuan ini, MOTAC menetapkan syarat kelayakan seperti yang berikut:


SPIM Bantu Usahawan Pulih Perniagaan

Johor Bahru – Kementerian Pembangunan Usahawan dan Koperasi (MEDAC) melalui agensinya TEKUN Nasional melancarkan SPIM bagi membantu usahawan informal dan mikro untuk memulih dan memulakan semula perniagaan yang terjejas wabak COVID-19 dan bencana banjir.

Skim Pembiayaan Informal dan Mikro (SPIM) dibuka untuk permohonan dari 1 hingga 15 Januari yang lalu, dengan dana yang diperuntukkan berjumlah RM200 juta. YB Tan Sri Noh  Haji Omar, Menteri Pembangunan Usahawan dan Koperasi berkata, “Melalui SPIM, usahawan ditawarkan dengan nilai pembiayaan hingga RM10 000.00 tanpa caj keuntungan dan moratorium selama 12 bulan.”

“TEKUN Nasional menerima permohonan yang terlalu tinggi dalam masa yang singkat untuk pembiayaan SPIM ini. Dana yang sepatutnya untuk penyaluran setahun habis dalam tempoh dua minggu. Sebanyak 23 767 permohonan diterima hingga 15 Februari 2022. Sebanyak 15 902 permohonan diluluskan dengan nilai RM130.5 juta,” tambah beliau.

Noh turut menjelaskan, “Bagi memastikan kelancaran permohonan SPIM, TEKUN Nasional mengambil langkah penambahbaikan dengan menaik taraf sistem permohonan secara dalam talian. Penambahbaikan tersebut perlu dilakukan bagi menampung bilangan permohonan yang terlalu tinggi. Walau bagaimanapun, dalam proses tersebut, terdapat isu teknikal yang timbul yang sistem tersebut digodam dan menyebabkan berlaku kelewatan dalam memproses permohonan, kelulusan dan penyaluran pembiayaan. Susulan itu, pihak TEKUN membuat laporan polis pada 16 Februari 2022.”

TEKUN mengambil Langkah untuk mengatasi isu ini secepat mungkin. Antaranya penyaluran pembiayaan ini dilakukan melalui cetakan cek yang diagihkan ke setiap Pejabat TEKUN Cawangan di seluruh negara. Hal ini demikian kerana penyaluran pindahan dana elektronik tidak dapat dilaksanakan kerana gangguan teknikal tersebut. Hingga kini, TEKUN Nasional menyalurkan pembiayaan berjumlah RM110.1 juta kepada 13 370 orang usahawan di bawah SPIM melalui cetakan cek dan pindahan dana elektronik. Penyaluran pembiayaan ini dijangka dapat diatasi sepenuhnya pada pertengahan bulan Mac ini,” ujar beliau.

Bagi memastikan usahawan yang terkesan dapat dibantu secepat mungkin, Noh bersama-sama Pengurusan TEKUN turun padang untuk menyerahkan 54 cek pembiayaan SPIM bernilai RM367 000.000 kepada usahawan yang terlibat sekitar Parlimen Iskandar Puteri dan Pulai Johor hari ini.

Pada masa ini, usahawan boleh hadir ke Pejabat TEKUN Cawangan berhampiran untuk mendapatkan maklum balas berkenaan permohonan pembiayaan. Sejak diwujudkan pada tahun 1998 hingga Januari 2022, TEKUN Nasional menyalurkan pembiayaan kepada 498 733 orang usahawan dengan nilai RM7 bilion di seluruh negara. Hal ini menunjukkan bahawa kerajaan melalui TEKUN Nasional sememangnya komited membantu usahawan Bumiputera.


Bamboo One-Stop Centre Pusat Rujukan Usahawan Buluh Malaysia

Banting – Bamboo One-Stop Centre yang akan dibina ini bakal menjadi pusat maklumat dan rujukan kepada lebih banyak usahawan buluh Malaysia.

Menteri Perusahaan Perladangan dan Komoditi, YB Datuk Hajah Zuraida Kamaruddin menyaksikan Majlis Menandatangani Memorandum Persefahaman Penubuhan Bamboo One-Stop Centre  antara Lembaga Perindustrian Kayu Malaysia (MTIB), Majlis Kayu-Kayan Malaysia (MTC) serta pihak swasta iaitu Tadom Hill Resort Sdn. Bhd. Bamboo One-Stop Centre ini akan dibangunkan di Tadom Hill Resort Sdn. Bhd. terletak di Banting, Selangor yang akan berperanan sebagai pusat rujukan setempat industri buluh bagi menggalakkan pembangunan industri buluh negara.

Tadom Hill Resort merupakan sebuah pusat penginapan ekopelancongan berkeluasan 45 ekar bertemakan taman buluh yang unik serta dikelilingi kampung Orang Asal dari Suku Temuan. Lokasinya yang strategik merupakan satu kelebihan dan kemudahan bagi menyambut kedatangan pengunjung dari dalam negara dan luar negara.

Selain ekopelancongan, Tadom Hill juga mengambil langkah proaktif menghasilkan produk buluh komersial seperti cuka dan bio-arang buluh (bamboo bio-char). Usaha ini adalah selari dengan hasrat kerajaan dalam usaha mentransformasikan industri buluh bagi peralihan struktur industri kecil-kecilan kepada industri hiliran yang mengeluarkan produk buluh yang bernilai tambah tinggi dan lestari, sebagai antara fokus dalam RMK-12.

Malaysia dianggarkan mempunyai lebih daripada 70 spesies buluh. Sebanyak 45  spesies buluh tempatan  tumbuh secara semula jadi di kawasan hutan. Hingga kini, terdapat seramai 577 orang pengusaha yang terlibat secara langsung dalam industri berasaskan buluh di Malaysia merangkumi industri papan buluh, perabot, pembinaan, tekstil, perladangan, makanan, arang buluh, dan kraftangan.

Bamboo One-Stop Centre yang akan dibina ini bakal menjadi pusat maklumat dan rujukan kepada lebih banyak usahawan buluh Malaysia di sepanjang rantaian nilai industri buluh. Di samping itu, pusat rujukan ini akan berperanan sebagai pusat informasi setempat termasuk promosi, penyelidikan dan pembangunan berkaitan industri buluh di Malaysia.

Kementerian melalui MTIB dan MTC akan meneruskan usaha memperkasakan pembangunan industri buluh negara dengan pelaksanaan pelbagai program dan inisiatif. Kementerian yakin dengan inisiatif seperti program penyelidikan, pembangunan dan galakan yang berterusan, industri buluh berupaya mengoptimakan penggunaan sumber bahan mentah ini sebagai sumber alternatif yang bernilai tambah dalam industri perkayuan dan seterusnya menjadi satu bidang agrikomoditi yang menyumbang kepada peningkatan pendapatan rakyat dan seterusnya menjanakan ekonomi negara.


RM570 000 Bantuan Persekolahan Yayasan Bank Rakyat

Untuk mendapatkan maklumat terkini, ikuti kami melalui Telegram

Johor – (YBR) menyediakan peruntukan bantuan persekolahan bernilai RM570 000 kepada 5700 orang murid sekolah rendah dan menengah pada 26 buah lokasi di Johor bersempena dengan pembukaan semula sesi persekolahan pada bulan Mac akan datang.

Replika cek bantuan persekolahan disempurnakan oleh Yang Berhormat Tan Sri Noh Haji Omar, Menteri Pembangunan Usahawan dan Koperasi kepada wakil-wakil pemimpin tempatan. Turut hadir dalam sesi penyampaian ialah Datuk Wira Megat Zulkarnain Tan Sri Omardin, Dato’ Nur Jazlan Mohamed, wakil pemimpin tempatan Pulai, Tuan Haji Mohammad Khairi Haji A.Malik, wakil penduduk tempatan Iskandar Puteri, Syaiful Rizal Abdul Ghani Ketua Bahagian Operasi Menanggung Tugas Pengurus Besar YBR, serta Mohamad Ghazali Zainal Abidin Pengurus Jabatan Komunikasi Korporat YBR.

Bantuan persekolahan disempurnakan oleh Yang Berhormat Tan Sri Noh Haji Omar, Menteri Pembangunan Usahawan dan Koperasi (bertopi).

Sementara itu, Megat Zulkarnain berkata, sumbangan ini juga diharapkan dapat membantu mereka, terutamanya yang berada dalam kalangan keluarga B40 bagi meringankan urusan kewangan untuk menyediakan kelengkapan persekolahan bagi pembelian set baju, kasut dan stoking atau beg sekolah mengikut kesesuaian masing-masing.

Cakna dengan situasi masyarakat yang terkesan akibat gelombang COVID-19 yang melanda dan melihat kepada keadaan ekonomi yang tidak menentu, bantuan persekolahan dalam bentuk wang tunai sebanyak RM100.00 bagi persiapan persekolahan diharapkan akan dapat membantu para ibu bapa atau penjaga membuat persiapan awal untuk anak-anak dalam memulakan sesi akademik persekolahan 2022/2023.

“Bantuan yang disalurkan kepada mereka yang layak ini sedikit sebanyak dapat memberikan suntikan semangat kepada anak-anak untuk terus menuntut ilmu serta sebagai tanda ikhlas YBR dalam membantu mereka yang memerlukan dalam meneruskan kehidupan,” kata beliau.

Hingga kini, sebanyak 39 397 orang murid menerima manfaat melalui bantuan persekolahan YBR dengan jumlah peruntukan sebanyak RM5.12 juta sejak tahun 2018. Bagi tahun 2022, sejumlah RM2.75 juta diperuntukkan dalam program bantuan persekolahan.


Semak Status Sekatan Perjalanan Sebelum ke Luar Negara

Cyberjaya – Lembaga Hasil Dalam Negeri Malaysia (HASiL) ingin memberikan saranan kepada semua pembayar cukai agar membuat semakan status sekatan perjalanan terlebih dahulu sebelum merancang untuk ke luar negara bagi sebarang tujuan. Sekatan perjalanan ke luar negara adalah tindakan yang dikenakan oleh HASiL kepada individu dan pengarah syarikat yang tidak menjelaskan Cukai Pendapatan, Cukai Keuntungan Harta Tanah (CKHT) dan Cukai Syarikat. Pemakluman tindakan tersebut akan dibuat ke alamat terakhir yang dikemas kini oleh pembayar cukai kepada HASiL melalui data percukaian terkini yang direkodkan.

Pembayar cukai boleh menyemak status tunggakan cukai dan sekatan perjalanan melalui portal MyTax di pautan https://mytax.hasil.gov.my/

Semakan sekatan perjalanan juga boleh dibuat di laman web Jabatan Imigresen Malaysia di https://sspi.imi.gov.my/sspi/

Sekiranya pembayar cukai mempunyai tunggakan cukai dan dilarang ke luar negara, mereka dinasihatkan untuk menghubungi pejabat cawangan HASiL yang mengendalikan fail cukai mereka bagi tindakan sewajarnya.

Sebarang pertanyaan serta maklum balas berkaitan boleh dimajukan kepada:

a) Hasil Care Line di talian 03-8911 1000 / 603-8911 1100 (Luar Negara);

c) Borang Maklum Balas di portal rasmi HASiL di pautan pantas https://maklumbalaspelanggan.hasil.gov.my/MaklumBalas/ms-my/


Tabung Haji Lantik Standard Chartered Saadiq Sebagai Ejen Kutipan

Kuala Lumpur – Lembaga Tabung Haji (TH) mengumumkan pelantikan Standard Chartered Saadiq Berhad (Standard Chartered Saadiq) sebagai ejen kutipan TH yang baharu mulai 15 Januari 2022. Kerjasama ini akan memberikan manfaat kepada lebih 8.4 juta orang pendeposit TH, khususnya yang mempunyai akaun di Standard Chartered Saadiq.

Menerusi lantikan ini, para pendeposit TH yang juga pelanggan Standard Chartered Saadiq boleh membuat deposit ke akaun simpanan TH i atau pihak ketiga melalui portal Internet bank tersebut. Inisiatif ini akan memudahkan pelanggan kedua-dua organisasi untuk melakukan deposit ke akaun simpanan TH tanpa perlu hadir ke kaunter cawangan TH.

“Lantikan Standard Chartered Saadiq sebagai ejen kutipan terbaharu TH ini pastinya akan meningkatkan lagi akses perkhidmatan TH seluruh negara. Penggunaan saluran dalam talian terbukti mendapat sambutan baik oleh para pendeposit TH apabila rekod menunjukkan lebih 80 peratus transaksi TH telah dilakukan dalam talian meliputi portal THiJARI, ATM dan CDM serta perbankan Internet bank-bank rakan strategik TH yang lain. Pastinya urusan perbankan akan lebih memudahkan kedua-dua para pelanggan TH dan Standard Chartered Saadiq,” kata Dato’ Sri Amrin Awaluddin, Pengarah Urusan Kumpulan dan Ketua Pegawai Eksekutif TH.

“Di Standard Chartered, kami sering berusaha untuk meningkatkan mutu perkhidmatan dan penggunaan digital di kalangan pelanggan kami. Kami yakin kolaborasi melalui digital Bersama-sama TH ini akan memberikan nilai tambah dan kemudahan perbankan kepada semua pelanggan Muslim TH dan bank, di mana jua mereka berada, sama ada di Malaysia atau luar negara,” kata Mohd Suhaimi Abdul Hamid, Ketua Pegawai Eksekutif Standard Chartered Saadiq Berhad.

“Kami juga akan menambahkan penawaran digital, seiring dengan usaha kami untuk memperkukuhkan posisi Standard Chartered Saadiq sebagai Bank Islamik Digital terbaik di Malaysia – seperti yang dianugerahkan oleh Digital CX Awards 2021 dan juga oleh Global Finance untuk tiga tahun berturut-turut,” tambah beliau.

Bagi mendapatkan maklumat lanjut berkaitan rakan strategik terkini TH atau sebarang perkhidmatan lain yang ditawarkan TH, orang ramai boleh merujuk www.tabunghaji.gov.my atau menghubungi talian THCC di 03-6207 1919.


Semarak Niaga Manfaat RM40 Bilion Bagi Sektor Peniagaan, Pemerkasaan PMKS

Untuk mendapatkan maklumat terkini, ikuti kami melalui Telegram

Putrajaya – Inisiatif Semarak Niaga Keluarga Malaysia (“SemarakNiaga”) bernilai RM40 bilion yang telah dilancarkan oleh Perdana Menteri Malaysia, YAB Dato’ Seri Ismail Sabri Yaakob merupakan sebahagian daripada strategi induk Belanjawan 2022 untuk membantu sektor perniagaan bangkit semula, terutamanya Perusahaan Mikro, Kecil dan Sederhana (PMKS).

Semarak Niaga bertujuan membina keupayaan dan daya saing sektor perniagaan melalui, antara lainnya, akses kepada pembiayaan dan pinjaman mudah; pembiayaan ekuiti serta jaminan pembiayaan.

Setiap jenis perniagaan, daripada PMKS kepada syarikat tersenarai awam digalakkan untuk merebut pelbagai peluang dan manfaat yang telah diperuntukkan oleh Kerajaan melalui Semarak Niaga; dan maklumat lanjut boleh didapati di portal Manfaat Bajet 2022

Dengan nilai keseluruhan lebih RM40 bilion, Semarak Niaga menawarkan empat kemudahan utama seperti berikut:

Selain itu, sektor perniagan juga boleh memanfaatkan pelbagai inisiatif lain di dalam Bajet 2022 bagi memudahkan urusan perniagaan, terutamanya dalam peralihan kepada dunia pasca COVID-19. Hal ini termasuklah lanjutan potongan cukai ke atas kos pengubahsuaian dan pembaharuan premis hingga

RM300 000.00 bagi menyokong pematuhan Prosedur Operasi Standard seperti menambahbaik pengudaraan serta potongan cukai tambahan hingga RM50 000.00 terhadap perbelanjaan sewaan premis penginapan pekerja.

Dari segi pemulihan sektor-sektor yang amat terkesan, Belanjawan 2022 juga menyediakan bantuan bernilai RM1.6 bilion untuk industri pelancongan, RM238 juta bagi industri kreatif dan RM307 juta untuk industri peruncitan.

Kesemua inisiatif ini bakal membangkitkan semula sektor perniagaan dan komuniti usahawan, yang secara langsung akan menyumbang kepada penciptaan 600 000 peluang pekerjaan. Ini akan mengurangkan kadar pengangguran dengan unjuran di paras kurang dari 4.0% menjelang hujung tahun ini.

Inisiatif Semarak Niaga dan penciptaan pekerjaan merupakan dua tonggak utama Bajet 2022 ke arah pemulihan ekonomi, yang akan menyumbang kepada pertumbuhan Keluaran Dalam Negeri Kasar (KDNK) di antara 5.5% hingga 6.5% pada tahun 2022.

Kementerian Kewangan (MOF) sentiasa peka dan responsif bagi memastikan negara berada di landasan pemulihan ekonomi yang kukuh. MOF juga kekal fokus kepada kebertanggungjawaban fiskal dan pelaksanaan reformasi struktur yang strategik bagi memastikan ekonomi kekal berdaya tahan dalam jangka sederhana dan panjang, iaitu sebanyak RM50 000.00  ke atas perbelanjaan sewaan premis penginapan pekerja.


Program Jualan Keluarga Malaysia Manfaat untuk Rakyat

Putrajaya – Sambutan pengguna dan peniaga terhadap Program Jualan Keluarga Malaysia (PJKM) amat menggalakkan di seluruh Malaysia sejak program ini dilancarkan secara rasmi oleh Yang Amat Berhormat (YAB) Dato’ Sri Ismail Sabri bin Yaakob, Perdana Menteri Malaysia pada 2 Disember 2021.

Maklum balas pengguna yang diterima rata-rata menyambut baik dan meminta PJKM ini dilaksanakan secara berkala dan mengakui bahawa harga barang-barang yang dijual dapat meringankan bebanan kos sara hidup rakyat dalam situasi harga barang yang dilaporkan kian meningkat.

Hingga 14 Februari 2022, sebanyak 1 181 376 orang pengunjung membanjiri PJKM di 775 buah lokasi seluruh negara dengan nilai jualan yang dicatatkan berjumlah lebih daripada RM22.85 juta.

Sehubungan dengan itu dan atas permintaan YAB Dato’ Sri Ismail Sabri yang mahu rakyat pelbagai strata ekonomi di seluruh pelosok negara turut mendapat manfaat. PJKM kini diperluas meliputi kawasan-kawasan Parlimen luar bandar yang menawarkan barang-barang keperluan dengan harga hingga 20% lebih murah daripada harga pasaran setempat.

PJKM menawarkan pilihan kepada pengguna untuk mendapatkan pelbagai barangan keperluan harian dengan harga berpatutan yang lebih murah, antaranya termasuklah ayam, ikan, telur, sayuran, minyak masak, gula, tepung, beras, dan barangan keperluan rumah terpilih.

Penyertaan daripada pembekal, pemborong dan peruncit juga amat menggalakkan dalam membantu usaha kerajaan menangani kenaikan kos sara hidup. PJKM dijalankan setiap minggu serentak di seluruh negara di kawasan Parlimen terpilih di lokasi berdekatan dengan golongan sasar, iaitu B40 dan M40. Kebiasaannya, PJKM diadakan selama dua hari pada hujung minggu mengikut negeri seawal jam 8.00 pagi hingga 4.00 petang bergantung pada stok barang yang ada.

Di samping sambutan pengguna, faktor kejayaan PJKM ialah kerjasama erat antara Kementerian Perdagangan Dalam Negeri dan Hal Ehwal Pengguna (KPDNHEP) dengan agensi-agensi kerajaan daripada Kementerian Pertanian dan Industri Makanan (MAFI) seperti FAMA Lembaga Kemajuan Ikan Malaysia (LKIM) serta rakan-rakan strategik sektor peruncitan.

Hingga kini, sebanyak 113 rakan strategik mengambil bahagian melaksanakan program PJKM di seluruh negara. KPDNHEP mengingatkan semua peniaga agar sentiasa beretika serta mematuhi peraturan dan undang-undang yang ditetapkan kerajaan. KPDNHEP juga berharap pengguna tidak melakukan pembelian panik yang akan mengganggu kestabilan bekalan dan harga barang. PJKM

ini harus dimanfaatkan sepenuhnya oleh semua untuk berjimat mengurangkan belanja dapur seharian. Lebih daripada 2200 orang Pegawai Penguat Kuasa KPDNHEP akan terus menjalankan pemantauan dan pemeriksaan bagi memastikan bekalan sentiasa stabil dan tiada elemen pencatutan dalam pasaran.

Untuk sebarang pertanyaan lanjut dan aduan:


Bahasa Melayu Bahasa Penyatuan Bangsa

Untuk mendapatkan maklumat terkini, ikuti kami melalui Telegram

KUALA LUMPUR −Bahasa Melayu merupakan alat penyatuan masyarakat pelbagai kaum di negara ini. Demikianlah rumusan program Bicara Bahasa dan Sastera Pelbagai Kaum yang bersiaran secara langsung pada pagi tadi melalui media sosial DBP. Program anjuran Bahagian Pengembangan Bahasa Kebangsaan Pelbagai Kaum ini menampilkan para panel yang mapan dan mampan dalam bidang masing-masing, iaitu Dr. Lim Swee Tin, Suwanlerd Pro Poul, Dr. Raja Rajeswari Seetha Raman, Zainal Abidin Suhaili dan Datuk Jasni Matlani.

Menurut penerima Anugerah SEA Write pada tahun 2000, Dr. Lim Swee Tin, sistem pendidikan satu aliran sebelum wujudnya sekolah vernakular, iaitu Sekolah Jenis Kebangsaan Cina, Sekolah Jenis Kebangsaan Tamil dan Sekolah Menengah Persendirian Cina telah memperlihatkan nilai dampak bahasa Melayu sebagai bahasa penyatuan. Tambahnya lagi, barisan ahli panel yang diundang dalam program Bicara Bahasa dan Sastera yang bertajuk “Bahasa dan Sastera Milik Bersama“ ini secara tidak langsung adalah ekpresi kejayaan bahasa Melayu sebagai bahasa kebangsaan.

Kita memiliki dan menguasai asas yang sama dalam bahasa, iaitu bahasa Melayu dan hal ini .

Bagi diri penulis terkenal dari Sabah yang juga penerima Anugerah SEA Write pada tahun 2015, iaitu Datuk Jasni Matlani, beliau bersetuju bahawa pemerkasaan karya, terutama dalam kalangan penulis Sabah dan Sarawak boleh dilakukan melalui penggunaan bahasa kebangsaan.

Sebagai rakyat, kita harus memperkasakan lagi bahasa kebangsaan sesuai dengan kehendak perlembagaan.

Selain itu, permintaan dunia terhadap bahasa Melayu kini semakin bertambah. Tidak dinafikan bahawa hal ini membuktikan kebolehpasaran bahasa Melayu di peringkat antarabangsa. Demikianlah menurut Dr. Raja Rajeswari Seetha Raman, seorang penggiat sastera yang sering terlibat dalam kegiatan sastera di luar negara.

Dalam dunia sastera khususnya pula, para penulis harus sedar dan faham akan fungsi serta peranan masing-masing agar megah akan bahasa kebangsaan dan akhirnya tiada lagi situasi yang memaparkan rakyat negara ini yang tidak mahir atau faham akan bahasa Melayu. Hal ini dikupas dengan baik oleh penerima Anugerah SEA Write pada tahun 2017, iaitu Zainal Abidin Suhaili atau nama penanya, Abizai.

Tambah Suwanlerd Pro Poul, seorang penggiat sastera berketurunan Siam pula, masyarakat pelbagai kaum, khususnya masyarakat Siam Malaysia harus menyokong dan mendukung aspirasi ini kerana kita ialah warga Malaysia.


Kempen Mencarum PERKESO Usahawan TEKUN

Johor Bahru – Sebanyak 25 000 orang usahawan TEKUN Nasional disasarkan mendaftar dan mencarum dengan Pertubuhan Keselamatan Sosial (PERKESO) di bawah Skim Keselamatan Sosial Pekerjaan Sendiri (SKSPS) menerusi Kempen Mencarum PERKESO Usahawan TEKUN yang dilancarkan pada hari ini.

Kempen hasil kerjasama Kementerian Sumber Manusia (KSM) menerusi agensinya, PERKESO dan Kementerian Pembangunan Usahawan dan Koperasi (MEDAC) menerusi agensinya, TEKUN Nasional ini bermatlamat meningkatkan kesedaran golongan usahawan mengenai kepentingan perlindungan keselamatan sosial, di samping menggalakkan mereka mencarum dengan PERKESO.

Kempen ini juga merupakan satu inisiatif proaktif untuk memastikan jaringan perlindungan keselamatan sosial semakin diperluaskan kepada golongan Orang Bekerja Sendiri (OBS), khususnya dalam kalangan usahawan di Malaysia. Bagi memastikan golongan ini dilindungi dan menggalakkan mereka mendaftar dengan

PERKESO, TEKUN Nasional akan menawarkan perkhidmatan pembiayaan caruman SKSPS menerusi skim pembiayaan yang dibuat oleh usahawan TEKUN. Majlis pelancaran Kempen Mencarum PERKESO Usahawan TEKUN ini disempurnakan oleh Yan Berhormat (YB) Tan Sri Noh Haji Omar, Menteri Pembangunan Usahawan dan Koperasi (MEDAC) dan disaksikan oleh YB Datuk Seri M. Saravanan, Menteri Sumber Manusia.

YB Tan Sri Noh Haji Omar, Menteri Pembangunan Usahawan dan Koperasi (MEDAC) ketika ditemui berkata, “Hingga kini sebanyak 16 830 orang usahawan TEKUN mencarum di bawah SKSPS. Oleh itu, kempen ini mendokong matlamat untuk menarik lebih banyak usahawan TEKUN untuk mencarum SKSPS. Saya juga berharap TEKUN Nasional dapat memikir dan mempertimbangkan kaedah semua usahawan TEKUN dapat diwajibkan untuk mencarum dengan PERKESO sepanjang tempoh pembiayaan, pada masa akan datang.”

YB Datuk Seri M. Saravanan, Menteri Sumber Manusia pula berkata, “KSM menyambut baik dan menghargai sokongan yang dizahirkan oleh MEDAC menerusi TEKUN Nasional untuk mendaftar dan mencarumkan para usahawan mereka sepertipengusaha, penjaja dan peniaga kecil dengan SKSPS PERKESO. Saya juga yakin bahawa usaha untuk memberikan perlindungan sosial kepada mereka ini bukan sahaja akan disambut baik oleh para usahawan TEKUN, malah turut akan memastikan keselamatan dan kesejahteraan mereka dan insan yang mereka sayangi sentiasa terjaga dan terpelihara.”

Pada majlis yang sama, turut dianjurkan sesi taklimat khas mengenai SKSPS PERKESO kepada usahawan TEKUN, sesi penyerahan nota perlindungan PERKESO, penyampaian watikah pelantikan kepada TEKUN sebagai ejen dan pemberian tuntutan faedah PERKESO kepada pencarum OBS.

Berdasarkan statistik PERKESO, hingga 18 Februari 2022, sebanyak 360 469 atau kira-kira 15% OBS di seluruh negara  mencarum dengan SKSPS, daripada jumlah keseluruhan OBS di seluruh Malaysia, iaitu kira-kira 2.38 juta.

Sementara itu, lebih daripada RM6 juta telah dibayar oleh PERKESO kepada sebanyak 2142 orang penerima faedah dalam kalangan OBS. Jumlah tersebut, termasuklah sebanyak 169 penerima Faedah Orang Tanggungan (FOT) yang diterima oleh waris OBS bagi kes yang melibatkan kematian semasa menjalankan aktiviti pekerjaan sendiri.

Sejak 1 Jun 2017, PERKESO menyediakan SKSPS untuk memberikan perlindungan kepada individu yang menjalankan pekerjaan sendiri daripada bencana pekerjaan,termasuklah penyakit pekerjaan dan kemalangan semasa menjalankan aktiviti pekerjaan. Antara manfaat perlindungan keselamatan sosial yang disediakan dalam SKSPS, termasuklah Faedah Perubatan, Faedah Hilang Upaya Sementara (FHUS), Faedah Hilang Upaya Kekal (FHUK), Faedah Orang Tanggungan (FOT), Faedah Pengurusan Mayat (FPM), Elaun Layanan Sentiasa, Faedah Pinjaman Pendidikan, dan Kemudahan Pemulihan Jasmani dan Vokasional.


LPN Mampu Lonjak Daya Saing Sektor Logistik Ngara

Untuk mendapatkan maklumat terkini, ikuti kami melalui Telegram

Petaling Jaya – “Nexus Produktiviti Logistik (LPN) mampu meningkatkan daya saing industri logistik bagi merealisasikan matlamat Malaysia untuk menjadi hab logistik serantau.

Menurut Ketua Pengarah Perbadanan Produktiviti Malaysia (MPC), Dato’ Abdul Latif Haji Abu Seman, peningkatan infrastruktur logistik dan pemasaran yang lebih agresif oleh negara-negara jiran telah memberikan cabaran kepada peserta industri logistik di negara ini.

“Bagi melonjakkan produktiviti sektor logistik negara, LPN akan melaksanakan inisiatif berimpak tinggi untuk membantu peniaga logistik meningkatkan daya saing melalui empat fokus utama iaitu bakat, teknologi, struktur industri dan peraturan”.

“Penubuhan Produktiviti Nexus Logistik ini yang diterajui oleh industri mampu memacu sektor ini agar lebih produktif dan berdaya saing,” kata Dato’ Abdul Latif semasa sesi perbincangan strategik bagi penubuhan Nexus Produktiviti Logistik (LPN) bersama-sama Ketua Setiausaha Kementerian Pengangkutan (MOT), Datuk Isham Ishak di Putrajaya baru-baru ini.

Dato’ Abdul Latif turut berkata, LPN yang ditubuhkan di bawah Rancangan Malaysia Ke12 (RMKe-12) akan membantu menarik penyertaan swasta dalam meningkatkan produktiviti sektor logistik seperti yang telah dilaksanakan oleh sembilan Nexus Produktiviti yang ditubuhkan di bawah Rancangan Malaysia Ke-11 (RMK-11).

“RMK-12 turut menyatakan bahawa kos perkhidmatan logistik di Malaysia lebih tinggi berbanding dengan pesaing serantau. Selain itu, industri ini juga berhadapan dengan kekurangan bakat yang berkemahiran dan berpengalaman serta mempunyai ciri-ciri keusahawanan,” tambah beliau.

Menurut Dato’ Abdul Latif, seperti juga isu yang menjadi tumpuan penyelesaian sembilan Nexus sebelum ini, tahap penerima gunaan teknologi dalam industri ini juga masih rendah, Nexus akan bekerjasama dengan pemain industri untuk mengenal pasti strategi terbaik untuk meningkatkan penerima gunaan teknologi yang merupakan antara faktor penting peningkatan produktiviti.

“Selaras dengan peranan besar industri ini sebagai tulang belakang kepada industri lain dan rantaian global, peningkatan produktiviti dalam subsektor ini akan memberikan kesan limpahan yang positif kepada sektor yang lain, tambah beliau.

Menyokong penubuhan dan lantikan peneraju ini, pihak MOT juga menggalakkan agar pihak industri memanfaatkan portal MyLogistik yang telah dibangunkan oleh pihak MOT dan Pusat Geospatial Negara.

MyLogistik merupakan aplikasi yang dapat membantu pemain industri logistik dalam merancang pergerakan barangan yang paling efisien dengan mengambil kira infrastruktur dan ketersambungan yang ada bagi penjimatan kos. Subsektor logistik menyumbang 3.1% kepada KDNK dan Guna tenaga 3.6% tahap produktiviti berbanding dengan nasional.


Menuju ke Hadapan “Industry 4WRD“ 2022

Petaling Jaya – Revolusi Perindustrian Keempat (Industri 4.0) menjadi agenda penting dalam pelaksanaan transformasi syarikat khususnya Perusahaan Kecil dan Sederhana (PKS). Syarikat perlu bersedia untuk melaksanakan Industri 4.0 untuk kekal kompetitif dan berdaya saing.

Selaras dengan peranan MPC sebagai Sekretariat Induk Penilaian Kesediaan Industry 4WRD, program ini diperkenalkan untuk menilai tahap kesediaan syarikat, terutamanya Perusahaan Kecil dan Sederhana dalam mengadaptasikan elemen Industri 4.0 dalam pengeluaran syarikat mereka.

Dasar Nasional Industri 4.0 – Industry4WRD yang memberikan fokus utama kepada sektor pembuatan dan perkhidmatan berkaitannya di Malaysia. Menurut Ketua Pengarah MPC, Dato’ Abdul Latif Haji Abu Seman, “Sektor pembuatan dan perkhidmatan berkaitannya yang kukuh akan memberikan peluang kepada peningkatan produktiviti, mewujudkan peluang pekerjaan, melahirkan kumpulan kerja berkemahiran tinggi dan akhirnya kemakmuran ekonomi serta kesejahteraan masyarakat dapat dicapai. Pada masa yang sama, Malaysia juga diharap akan mampu mencapai kedudukan sebagai destinasi utama pembuatan pintar pada peringkat global dan menarik lebih banyak pelaburan berteknologi tinggi.”

Tambah beliau, “Program Industry 4WRD juga memberikan penekanan kepada strategi untuk memiliki kumpulan tenaga kerja yang tepat dengan fokus pada sistem pengurusan dalam menjalankan operasi perniagaan, rantaian bekalan dan kitaran hayat produk. Penekanan diberi kepada perkongsian strategik antara sektor awam dengan swasta untuk mengukuhkan operasi dan mampan dalam penghasilan produk agar lebih efisien.”

Bagi memastikan industri di Malaysia, terutamanya dalam sektor pembuatan dan perkhidmatan menjadi agenda penting negara, 13 siri program Outreach–The Road Ahead with Industry4WRD 2022 dirangka dengan kerjasama MITI, MIDA, SIRIM Berhad, Federation of Malaysian Manufacturers (FMM), dan SME Association of Malaysia di seluruh Malaysia.

Siri outreach pertama akan bermula pada 24 Februari 2022 di Perak. Siri outreach ini akan menyasarkan lima sektor utama, iaitu elektrik dan elektronik, jentera dan kelengkapan, peranti perubatan dan kimia, peranti perubatan, dan aeroangkasa. Walau bagaimanapun, sektor lain masih boleh menyertainya.

Siri Outreach Program–The Road Ahead with Industry4WRD 2022 ini bertujuan memastikan kelancaran pelaksanaan Industry4WRD Readiness Assessment (RA) di bawah Dasar Revolusi Perindustrian Ke-4 (4IR) Negara dan memberikan kesedaran kepada syarikat berkaitan dengan program RA dalam membantu PKS yang terlibat untuk meningkatkan tahap kecekapan operasi & pengeluaran mereka berasaskan elemen industri 4.0.

Bagi mengetahui dengan lebih lanjut cara menyertai program  atau siri Outreach Program – The Road Ahead with Industry 4WRD 2022, orang ramai boleh mendaftar di laman sesawang MITI www.miti.gov.my di bawah seksyen Transformasi Industri – Industry4WRD.